title: Yhdysvaltain Grand Prix 1984

text: Kilpailussa oli tarkoitus ajaa 78 kierrosta eli 304 kilometriä tai kaksi tuntia riippuen siitä kumpi tulisi ensinnä täyteen. Huonokuntoisen radan vuoksi kilpailussa ajettiin vain 68 kierrosta. Kuljettajien mielestä Dallasin katurata oli kuoppainen ja vaarallisen ahdas. Sateen sattuessa uusi asfalttikin olisi ollut liukas. Radan kuopat ja Dallasin yllä leijunut 40 asteen kuumuus tekivät kilpailusta raskaan ajettavan.


title: Yhdysvaltain Grand Prix 1984

text: Paalupaikalta lähtenyt Mansell siirtyi heti kärkeen. Toiseksi ehti Derek Warwick, joka yritti ohitusta kahdeksannella kierroksella, mutta hän päätyi rengaskasaan ja keskeyttämiseen. Tämän jälkeen kärjessä ajoivat Mansell, Lauda ja de Angelis. Kilpailun puolivälissä johdossa ajoi edelleen Mansell, mutta toiseksi oli kirinyt Rosberg. Tässä vaiheessa oli kuusi kilpailijaa keskeyttänyt kilpailun.


title: Yhdysvaltain Grand Prix 1984

text: Viisi kärkimiestä oli kolmen sekunnin sisällä. Rosberg putosi vähäksi aikaa kolmanneksi, mutta sitten hän ampaisi Mansellin ja Prostin ohi kärkeen. Rosberg sai tehtyä pientä kaulaa, mutta Prost ja de Angelis seurasivat. Kierroksella 50 Prost siirtyi johtoon ja Rosberg jäi toiseksi René Arnouxin seuratessa kolmantena. Tässä vaiheessa 11 autoa oli keskeyttänyt. Sitten Prostin auto teki tenän ja hän ajoi radan sivuun. Rosberg sai näin kärkipaikan helposti, eikä hän enää luopunut siitä. Rosberg otti uransa kolmannen Grand Prix -voiton todella kuumissa olosuhteissa.


title: Yhdysvaltain Grand Prix 1984

text: Erikoinen tapahtuma sattui viimeisellä kierroksella kun Nigel Mansell ajoi kolarin ja lähti työntämään autoaan kohti maalilinjaa. Kuumuuden ja fyysisen rasituksen takia Mansell pyörtyi radalle. Hän ei kuitenkaan loukkaantunut tai jäänyt auton alle. Mansell ei päässyt maaliin asti, mutta sijoittui silti kuudenneksi.


title: Olli Isoaho

text: Olli Matias Isoaho (s. 2. maaliskuuta 1956 Kerava) on suomalainen entinen jalkapalloilija.


title: Olli Isoaho

text: Maalivahtina pelannut Isoaho edusti Suomea 20 A-maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.


title: Olli Isoaho

text: Helsingin Jalkapalloklubissa Isoaho voitti Suomen mestaruuden vuosina 1978 ja 1981 sekä Suomen Cupin vuonna 1981.


title: Olli Isoaho

text: Hän pelasi 127 SM-sarjaottelua vuosina 1973–1982 ja teki niissä yhden maalin. Myöhemmin hän pelasi ulkomailla Saksassa 1982–1983 (seurana Arminia Bielefeld), Hongkongissa 1983–1984 (Seiko Sport), Ruotsissa 1985–1987 ja 1989–1990 (Västerås SK) sekä Norjassa 1988 (Moss FK). Isoaho voitti Seiko Sportissa pelatessaan Hongkongin mestaruuden.


title: Ponoi

text: Ponoi () eli "Pyönne" on joki Venäjällä Kuolan niemimaalla. Ponoi on 480 kilometriä pitkä ja näin ollen niemimaan pisin joki. Sen valuma-alue on 15 500 km².


title: Ponoi

text:
Ponoi saa alkunsa Kuolan keskiosista soisilta alueilta. Samoilta alueilta ovat lähtöisin myös Ponoin sivujoet, joista suurin on Atserjok.
50 kilometrin päässä rannikosta Ponoi yhdistyy Purjatsjokeen, sen virtaus nopeutuu ja siinä on lukuisia koskia. Ponoi laskee Vienanmereen Kuolan niemimaan itäisestä päästä.


title: Ponoi

text: Tavallisesti joki jäätyy loka-marraskuussa ja sulaa vasta toukokuun puolella. Jäässäoloaikana sitä käytetään ajotienä.


title: Ponoi

text: Joen keskijuoksulta löydettiin vuonna 1973 kalliopiirroksia hakattuna joen rantakiviin.


title: Juha Helin

text: Juha Kyösti Sakari Helin (s. 4. tammikuuta 1954 Kemi) on entinen suomalainen jalkapalloilija.


title: Juha Helin

text: Puolustajana pelannut 197-senttinen Helin edusti Suomea 24 A-maaottelussa ja teki niissä yhden maalin. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.


title: Juha Helin

text: Valkeakosken Hakan joukkueessa Helin voitti Suomen mestaruuden ja Suomen Cupin vuonna 1977. Hakan lisäksi hän edusti SM-sarjassa Rovaniemen Palloseuraa.


title: Teuvo Vilen

text: Teuvo Veli-Pekka Vilen (s. 26. marraskuuta 1953 Valkeakoski) on entinen suomalainen jalkapalloilija.


title: Teuvo Vilen

text: Puolustajana pelannut 175-senttinen Vilen edusti Suomea 10 A-maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.


title: Teuvo Vilen

text: Valkeakosken Hakan joukkueessa Vilen voitti Suomen mestaruuden vuonna 1977 sekä Suomen Cupin vuosina 1977, 1982 ja 1985. Hän pelasi urallaan 283 SM-sarjaottelua vuosina 1972–1986 ja teki niissä kuusi maalia. Pelaajauransa jälkeen hän on toiminut Valkeakosken Koskenpoikien ja Hakan valmentajana.


title: Zdravko Kuzmanović

text: Zdravko Kuzmanović (, s. 22. syyskuuta 1987 Thun, Sveitsi) on serbialainen jalkapalloilija, pelipaikaltaan keskikenttäpelaaja. Hän edustaa Serie A:ssa pelaavaa Internazionalea. Kuzmanović lukeutuu myös Serbian maajoukkueen vakionimiin.


title: Zdravko Kuzmanović

text: Kuzmanović syntyi ja kasvoi Sveitsissä. Hänellä on myös Sveitsin kansalaisuus.


title: Zdravko Kuzmanović

text: Kuzmanović aloitti ammattilaisuransa Baselin riveissä vuonna 2005. Fiorentinaan hän siirtyi tammikuussa 2007. Elokuussa 2009 Kuzmanović siirtyi Bundesliigajoukkue VfB Stuttgartiin nelivuotisella sopimuksella. Tammikuun 2013 siirtoikkunassa Kuzmanović teki sopimuksen Serie A -joukkue Internazionalen kanssa.


title: Zdravko Kuzmanović

text: Kuzmanović pelasi Sveitsin juniorimaajoukkueissa, mutta päätti kuitenkin edustaa aikuisten tasolla Serbiaa. Serbian maajoukkueessa hän debytoi vuonna 2007.


title: HAS Den Bosch

text: HAS Den Bosch on Alankomaissa 's-Hertogenboschissa sijaitseva korkeakoulu. Se on perustettu vuonna 1962. Opintolinjoina on erilaisia puutarhatalouteen viljelyyn, eläimiin, ruokaan ja liiketalouteen liittyviä koulutusohjelmia, joista osa opetetaan hollanniksi ja osa englanniksi. Koulu on Hollannin kärkikastiin kuuluvia puutarha-alan opetuksessa.


title: Jaclyn Smith

text: Ellen Jaclyn Smith (s. 26. lokakuuta 1945) on yhdysvaltalainen näyttelijä. Hän tuli tunnetuksi Kelly Garrettin roolista televisiosarjassa "Charlien enkelit" (1976–1981). Sen jälkeen hän on esiintynyt lukuisissa televisioelokuvissa ja minisarjoissa. Jaclyn Smith oli kosmetiikkasarja Max Factorin keulakuvana pidempään kuin kukaan muu julkisuuden henkilö (1980–1994). Smith on lanseerannut myös kaksi tuoksua: Epris v.81:n ja Jaclyn Smith’s Californian vuonna 1993.


title: Jaclyn Smith

text: Smith syntyi Houstonissa, Texasissa, ja oli ehdolla Golden Globe -palkinnon saajaksi vuonna 1982. Hänelle on myönnetty tähti Hollywood Walk of Famella. Hän on tehnyt vuodesta 1985 työtä Kmart-vaatekaupoille. Jaclyn Smith collection for Kmart on Yhdysvaltain kolmanneksi myydyin naisten vaatemerkki ja sitä pidetään menestyneimpänä julkisuuden henkilön lanseeraamana vaatemallistona kautta aikojen. Vuonna 2002 Smith lanseerasi huonekalu- ja kodinsisustusmalliston.


title: Jaclyn Smith

text: Smith sairastui rintasyöpään, joka todettiin vuonna 2002 ja johon hän sai onnistuneesti hoitoa. Hän on ollut neljästi naimisissa, ja hänellä on kaksi lasta. Jaclyn avioitui vuonna 1997 chicagolaisen lääkärin Brad Allenin kanssa. Jaclyn Smith toimii aktiivisesti hyväntekeväisyystyössä muun muassa rintasyövän ehkäisyssä.


title: Stratego

text: Stratego on vuonna 1959 ilmestynyt lautapeli. Siitä on muodostunut todellinen strategiapelien klassikko. Peli on shakin tyyppinen kaksinkamppailu, mutta yhdellä ratkaisevalla erolla: vain pelaaja itse tietää, mikä nappula on mikä. Vastapuolelle kaikki pelaajan nappulat näyttävät tismalleen samalta.


title: Stratego

text: Pelin tarkoitus on joko napata vihollisen lippu tai pakottaa tämä luovuttamaan.


title: Stratego

text: Yleisesti toinen pelaaja käyttää sinisiä ja toinen punaisia nappuloita. Nappuloilla on yksikö sekä luokitus joka näkyy nappulan toisella puolella. Pelaajat liikuttavat nappuloita vuorotellen. Suurin osa nappuloista ei voi liikkua kuin ylös, alas oikealle tai vasemmalle. Jotkin eivät voi liikkua lainkaan (pommi tai lippu klassisessa versiossa), ja jotkut useamman (tiedustelija klassisessa versiossa). Eri pelien versioissa eri yksiköillä on erilaisia liikuntatapoja.


title: Stratego

text: Kun pelaaja haluaa hyökätä, hän liikuttaa oman nappulansa ruutuun joka on vihollisen hallussa. Piilotettu puoli käännetään, ja luokitukseltaan heikompi poistetaan laudalta. (erikoistapaukset: katso kohta yksiköt) Jos luokitus on sama, kumpikin poistetaan. Yksikkö voi liikkua toisen omistamaan ruutuun vain hyökätessä.


title: Stratego

text: Keskellä lautaa on kaksi 2x2 aluetta, joihin kumpikaan pelaaja ei voi liikkua. Ne esitetään yleensä järvinä ja ne toimivat puskureina estämään liian suoria hyökkäyksiä.


title: Stratego

text: Myös tilanteessa jossa pelaajalla ei ole liikkumiskykyisiä nappuloita vastustaja voittaa.


title: Stratego

text: Keskivertopeli sisältää 381 siirtoa. Laillisten siirtojen määrä on 10. Mahdollisten erilaisten pelien määrä on 10.


title: Olli Malmivaara

text: Olli Heikki Juhani Malmivaara (s. 13. maaliskuuta 1982 Kajaani) on suomalainen uransa lopettanut jääkiekkopuolustaja. Urallaan Malmivaara pelasi lähes 700 ottelua SM-liigassa voittaen kolme suomenmestaruutta. Hän pelasi myös kaksi NHL-ottelua New Jersey Devilsissä. Malmivaaraan vahvuuksiin kuuluvat laukaus, fyysisyys, varmuus ja maalinedustan pelaaminen.


title: Olli Malmivaara

text: Kajaanista kotoisin oleva Malmivaara on Järvenpään Haukkojen kasvatti. Hän pelasi monta vuotta Jokereiden nuorisojoukkueissa ja teki myös debyyttinsä SM-liigassa Jokereissa. Chicago Blackhawks varasi Malmivaaran NHL:ään vuonna , mutta luopui oikeuksista pelaajaan. Malmivaara pelasi vuosina 2004–2006 SaiPassa.


title: Olli Malmivaara

text: Malmivaara teki sopimuksen New Jersey Devilsin kanssa elokuussa 2006. Vuosina 2006–2008 hän pelasi kaksi kautta Pohjois-Amerikassa lähinnä New Jerseyn farmijoukkue Lowell Devilsissä AHL-sarjaa. NHL:ssä Malmivaara pelasi vain kaksi ottelua, joista ensimmäisen syksyllä 2007.


title: Olli Malmivaara

text: Vuonna 2008 Malmivaara jätti Pohjois-Amerikan ja palasi Suomeen JYPiin. JYP voitti heti ensimmäisellä Malmivaaran joukkueessa pelaamalla kaudella mestaruuden. Malmivaara ja JYP tekivät jatkosopimukset tammikuussa 2010 ja joulukuussa 2011.


title: Olli Malmivaara

text: Kaudeksi 2013–2014 Malmivaara siirtyi viiden JYP-kauden jälkeen Espooseen Bluesiin. Malmivaara valittiin heti ensimmäisellä Blues-kaudellaan joukkueen varakapteeniksi.


title: Olli Malmivaara

text: Hän on pelannut muutamia otteluita myös Suomen maajoukkueessa.


title: Olli Malmivaara

text: Näyttelijä Laura Malmivaara on Ollin sisko.


title: Tomi Jalo

text: Tomi Tapani Jalo (22. lokakuuta 1958 Turku – 14. tammikuuta 2009 Turku) oli suomalainen jalkapalloilija ja valmentaja.


title: Tomi Jalo

text: Keskikenttäpelaaja Jalo edusti Suomea kahdessa A-maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.


title: Tomi Jalo

text: Turun Palloseuran joukkueessa Jalo saavutti SM-sarjassa hopeaa vuosina 1984, 1986 ja 1989 sekä pronssia vuosina 1977 ja 1987. Hän pelasi urallaan 309 SM-sarjaottelua vuosina 1976–1989 ja teki niissä 47 maalia. Pelaajauransa jälkeen hän toimi muun muassa TPS:n valmentajana yhdessä Pauno Kymäläisen kanssa 1993 sekä FC Interin päävalmentajana vuosina 1997–1998.


title: Tomi Jalo

text: Tomi Jalon kaksosveli Timo Jalo pelasi nuorisomaaotteluita sekä 247 miesten SM-sarjaottelua. Vanhempi veli Juha-Pekka Jalo pelasi yhden poikien maaottelun ja tuli myöhemmin tunnetuksi radion ja television urheilutoimittajana.


title: Daphne Zuniga

text: Daphne Eurydice Zuniga (esp. alun perin "Zúñiga"; s. 28. lokakuuta 1962) on yhdysvaltalainen näyttelijä. Hän syntyi Berkeleyssä, Kaliforniassa. Hänellä on guatemalalaisia, puolalaisia ja suomalaisia sukujuuria.


title: Daphne Zuniga

text: Zuniga valmistui Woodstock Union High Schoolista vuonna 1980 ja opiskeli myös Kalifornian yliopistolla Los Angelesissa. Hän esitti vuosina 1992–1996 yhtä tunnetuimmista rooleistaan, Jo Reynoldsia, televisiosarjassa "Melrose Place". Myöhemmin Zuniga näytteli "Tunteet pelissä" -sarjassa Victoria Davisia.


title: Daphne Zuniga

text: Zunigalla on ollut myös lukuisia elokuvarooleja esimerkiksi "Avaruusboltseissa" (1987) ja "Kärpänen II:ssa" (1989).


title: Puutarhatalous

text: Puutarhatalous on kasvinviljelyn suuntautus. Siihen kuuluvat hedelmien, marjojen, juuresten ja vihannesten viljely. Lisäksi taimistoilla voidaan kasvattaa esimerkiksi puita, pensaita, kesäkukkia tai perennoja. Kasvatusympäristöinä toimivat sekä kasvihuoneet että avomaat. Tärkeitä puutarhataloudessa huomioitavia asiota ovat ilmasto, maaperä ja valo.


title: Puutarhatalous

text:
Puutarhataloutta voi opiskella useissa kouluissa: ammattikouluissa puutarhuriksi ja ammattikorkeakoulussa hortonomiksi. Puutarhurin perustutkintoon kuuluvat
puutarhaviljelyyn kuuluvien asioiden lisäksi kukkasidontaan, viheralueiden hoitoon, muun muassa puistojen hoitoon ja viherrakentamiseen sekä myyntityöhön liittyvät asiat.


title: Puutarhatalous

text: Puutarhatalouteen vaikuttaa paitsi ilmasto suuressa mittakaavassa, myös pienilmasto. Suuressa mittakaavassa Suomi on jaettu useaan eri menestymisvyöhykkeeseen, jotka ilmaisevat mitkä kasvit menestyvät missäkin. Pienilmastolla tarkoitetaan kasviston lähellä vaikuttavia ilmastollisia tekijöitä. Näitä ovat kasvupaikan korkeus, rakennusten suoja ja rinteillä ilmansuunta.


title: Puutarhatalous

text: Yleisiä ilmastollisia tekijöitä ovat lämpötila ja tuuli. Maan Lämpöön vaikuttaa paljon maalaji. Tuuli kylmentää ja kuivattaa pienilmastoa.


title: Puutarhatalous

text:
Kasvien kasvukausi yleensä alkaa lämpötilan noustessa +5° c:n yläpuolelle ja päättyy lämpötilan laskiessa sen alapuolelle. Kun tämän lämpötilan ylittävien päivien osalta lasketaan
keskilämpötila, saadaan kesän lämpösumma.


title: Puutarhatalous

text: Siementen lämpökäsittely jouduttaa niiden myöhempää itämistä.


title: Puutarhatalous

text: Jotkut kasvilajit ovat tottuneet lämpötilan vaihteluihin. Näille kasveille lämpötilan vaihtelut ovat tarpeen, jotta ne voisivat kehittyä taspainoisessti.


title: Puutarhatalous

text:
Ilmastonmuutoksen arvioidaan pidentävän kasvukautta useita viikkoja seuraavien vuosikymmenten aikana. Jos näin tapahtuu, voidaan esimerkiksi omenoita kasvattaa satoja kilometrejä pohjoisemmassa kuin nykyisin. Myös juuresten ja vihannesten kasvu parantuisi. Myös koristepuutarhan kasvivalikoima lisääntyisi Suomenkin leveysasteilla. Kasvihuoneiden lämmityskustannukset
vähenisivät.


title: Puutarhatalous

text: Ilmastonmuutoksella voisi olla myös haitallisia vaikutuksia kasvinviljelylle. Nykyisin kasvit ovat tottuneet nykyiseen lämpötilaan. Ilmaston lämmetessä tämä kasvien tottuminen pakkaseen voisi heiketä ja kasvit saattaisivat ryhtyä valmistautumaan kevääseen aikaisemmin. Kun kuitenkin pakkaset eivät häviä kokonaan, voisi tällainen talven kestävyyden heikentyminen palelluttaa kasvien silmuja ja nuppuja. Myös suojaavan lumipeitteen vähenemisestä koituisi haittaa puutarhakasveille.


title: Puutarhatalous

text: Valon tarve vaihtelee eri kasvilajeilla. Myös päivän pituuden suhteen eri kasvit ovat erilaisia. Pohjoisemmat kasvit ovat enimmäkseen pitkänpäivänkasveja, jotka ovat sopeutuneet pohjoisten alueiden kesän pitkään päivään. Etelämpää kotoisin olevat kasvit ovat enimmäkseen lyhyenpäivänkasveja, jotka menstyvät, kun valoisa aika on lyhyempi. Osa kasveista on päiväneutraaleja.


title: Puutarhatalous

text: Yleisesti valo on olennainen tekijä yhteyttämisessä. Useimmat kasvit tarvitsevat valoa itääkseen, mutta jotkut kasvit itävät pimeässä.


title: Puutarhatalous

text:
Lauhkean vyöhykkeen kasvit ovat usein valojaksoisia, eli valon määrä säätelee niiden kukintaa ja menemistä lepotilaan. Näin ollen riippumatta kylvöajasta ne kukkivat ja menevät lepotilaan
aina samaan aikaan vuodesta.


title: Puutarhatalous

text: Kasveja on jalostettu siten, että ne hyödyntävät valoa ja energiaa paremmin.


title: Puutarhatalous

text: Jos maaperä koostuu ennen viljelyn aloittamista enimmäkseen kivennäismaalajeista, pitää maahan yleensä lisätä jotain muuta maalajia. Eloperäiset maalajit kelpaavat yleensä sellaisenaan viljelyyn, paitsi turve.


title: Puutarhatalous

text: Puutarhatalouden keskusjärjerjestöjä ovat Viherympäristöliitto ry ja Puutarhaliitto ry, josta löytyy puutarha-alan asiantuntijoita.


title: Puutarhatalous

text: Puutarhaliiton alaisuuteen kuuluu 17 erikoisyhdistystä sekä 44 paikallista ja muuta jäsenyhdistystä. Erikoisyhdistyksiä ovat Kauppapuutarhaliitto ry, Viherympäristöliitto ry, Hedelmän- ja Marjanviljelijäin liitto ry ja Interflora ry.


title: Puutarhatalous

text: Viherympäristöliiton jäsenliittoja ovat:


title: Kangaskosken paperitehdas

text: Kangaskosken paperitehdas oli nykyisen Rautjärven Simpeleellä Hiitolanjoen varrella sijainnut paperitehdas. Kangaskoski sijaitsee noin kilometrin päässä nykyisestä Venäjän rajasta. Kangaskoski Oy perustettiin vuonna 1901. Kangaskosken tehtaan toiminta oli tappiollista ja yritys ajautui konkurssiin vuonna 1903. Tuotanto jatkui uusien yrittäjien voimin 1920-luvulle asti. Tehtaan tuotanto oli 2500 tonnia ruskeaa käärepaperia vuodessa.


title: Kangaskosken paperitehdas

text: Paperitehtaan tilalle valmistui vuonna 1925 vesivoimalaitos. Kangaskoskella otettiin ensimmäisenä käyttöön Suomessa valmistettu Kaplan-turbiini. Putouskorkeus 6 m ja pienvesivoimalan vuosituotanto noin 3 300 MWh. Voimalan omistaa Hiitolanjoen Voima Oy.


title: Josie Bissett

text: Josie Bissett (syntymänimeltään Jolyn Christine Heutmaker, s. 5. lokakuuta 1970 Seattle) on yhdysvaltalainen näyttelijä. Hänet tunnetaan parhaiten roolistaan Jane Mancinina television saippuasarjassa "Melrose Place" vuosina 1992–1997 ja 1998–1999.


title: Josie Bissett

text: Bissett syntyi Seattlessa, Washingtonin osavaltiossa ja valmistui Thomas Jefferson High Schoolista. Hän meni vuonna 1992 naimisiin toisen "Melrose Place" -tähden, Rob Estesin kanssa, mutta pari erosi vuonna 2006. Avioliitosta syntyi kaksi lasta.


title: Augusta Dabney

text: Augusta Dabney (23. lokakuuta 1918 – 4. helmikuuta 2008) oli yhdysvaltalainen näyttelijä. Hänet muistetaan muun muassa Isabelle Aldenin roolista televisiosarjassa "Loving", jossa hän esiintyi vuosina 1983–1987, 1988–1991 ja 1994–1995.


title: Augusta Dabney

text: Dabney syntyi Berkeleyssä, Kaliforniassa, ja oli kahdesti naimisissa. Ensimmäinen puoliso oli Kevin McCarthy (1941–1961) ja toinen William Prince (1964–1996).


title: Augusta Dabney

text: Dabney, joka esiintyi televisiossa ja elokuvissa jo 1940-luvulla, oli vuonna 1958 ehdolla Bafta-palkinnon saajaksi. Hän oli kuollessaan 89 vuoden ikäinen.


title: Ari Tissari

text: Ari Olavi Tissari (s. 24. marraskuuta 1951 Kotka) on entinen suomalainen jalkapalloilija.


title: Ari Tissari

text: Hyökkääjänä pelannut Tissari edusti Suomea kuudessa A-maaottelussa ja teki niissä kaksi maalia. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa.


title: Ari Tissari

text: Tissari pelasi Kotkan Työväen Palloilijoiden edustusjoukkueessa vuosina 1969–1985. SM-sarjassa hän pelasi 88 ottelua ja teki niissä 37 maalia. Suomen Cupin hän voitti vuonna 1980.


title: Richard Winters

text: Richard D. Winters (21. tammikuuta 1918 – 2. tammikuuta 2011) oli Yhdysvaltain armeijan upseeri ja palkittu sotaveteraani. Hän syntyi Pennsylvaniassa ja valmistui Franklin and Marshall Collegesta vuonna 1941. Toisen maailmansodan aikana hän komensi 101. maahanlaskudivisioonan 506. laskuvarjojalkaväkirykmentin toisen pataljoonan E-komppaniaa, joka tunnetaan myös nimellä ""Easy Company"". Winters kotiutui sodasta majurina. Hänelle on myönnetty lukuisia kunniamerkkejä, kuten Purppurasydän (Purple Heart) ja Pronssitähti (Bronze Star). Winters tuli tunnetuksi televisiosarjan "Taistelutoverit" ansiosta, jossa neuvokasta ja alaistensa arvostamaa upseeria esitti Damian Lewis.


title: Richard Winters

text: Toisen maailmansodan jälkeen Winters palasi siviiliin ja töihinsä New Jerseyssä. Korean sodan aikana vuonna 1951 Winters kutsuttiin takaisin palvelukseen. Hän toimi lyhyen aikaa Fort Dixissä rykmentin koulutusupseerina. Kotiuttamisen jälkeen hän työskenteli muutamissa eri tehtävissä, ennen kuin perusti oman maataloustuotteita myyvän yhtiön.


title: Richard Winters

text: Hän on myös usein ollut vierailevana luennoitsijana Yhdysvaltojen asevoimien sotilasakatemiassa West Pointissa. Hän jäi eläkkeelle 1997 ja asui maatilallaan Pennsylvaniassa kuolemaansa saakka. Wintersin omaelämäkerta "Beyond Band of Brothers: The War Memoirs of Major Dick Winters" julkaistiin vuonna 2006.


title: Richard Winters

text: Winters listautui armeijaan 25. elokuuta 1941. Syyskuussa hän kävi alokaskoulutuksen Camp Croftissa Etelä-Carolinassa, jonne hän jäi myös kouluttamaan muita värvättyjä ja vapaaehtoisia. Huhtikuussa 1942 hänet valittiin upseerikouluun, joka sijaitsi Fort Benningissä Georgiassa. Siellä hän ystävystyi Lewis Nixonin kanssa, jonka kanssa hän myöhemmin palveli 101. maahanlaskudivisioonassa toisen maailmansodan aikana. Hän valmistui 6. kesäkuuta ja hänet nimitettiin vänrikiksi ().


title: Richard Winters

text: Upseerikoulutuksen jälkeen Winters päätti liittyä laskuvarjojoukkoihin, mutta juuri tuolloin ei ollut vapaata palveluspaikkaa. Niinpä hän palasi Camp Croftiin kouluttamaan värväytyjiä, kunnes viiden viikon jälkeen hän sai käskyn liittyä 506. laskuvarjojalkaväkirykmenttiin, joka sijaitsi Camp Toccoassa Georgiassa. Hänet sijoitettiin alun perin yhdeksi joukkueenjohtajaksi toisen pataljoonan E-komppanian, jonka lausuntamuoto oli ""Easy Company"". Lokakuussa 1942 hänet ylennettiin luutnantiksi (), jonka jälkeen hän toimi komppanian yksikköupseerina. Wintersin liittyessä E-komppaniaan sen päällikkönä toimi luutnantti Herbert Sobel, joka ylennettiin myöhemmin kapteeniksi.


title: Richard Winters

text: 506. laskuvarjojalkaväkirykmentti oli Yhdysvaltain ensimmäinen sotilasyksikkö, jolle annettiin maahanlaskujoukkokoulutus. Monilla rykmentin miehillä oli hyvin vähän sotilaskokemusta, joten koulutuksen oli tarpeellista olla erittäin raskasta. Vain 148 noin 500 upseerista pääsi läpi koulutuksesta. Miehistön puolelta 5300 vapaaehtoisesta vain 1800 pääsi läpi.


title: Richard Winters

text: Syksyllä 1943 rykmentti lähetettiin laivalla Atlantin yli Englantiin Liverpooliin, jonne se saapui 15. lokakuuta. Rykmentti siirtyi Aldbourneen Wiltshiressä, jossa se aloitti tiiviin harjoittelun Normandian maihinnousua varten. Tilanne Wintersin ja Sobelin välillä kiristyi marras–joulukuun aikana. Winters epäili salaa Sobelin kykyä johtaa miehiä taistelussa. Samaan aikaan miehistö oli oppinut luottamaan Wintersin taitoihin ja toisaalta epäilemään Sobelin pätevyyttä heidän johtajanaan. Winters on kuitenkin sanonut, ettei koskaan halunnut kilpailla Sobelin kanssa E-komppanian johtamisesta.


title: Richard Winters

text: Lopulta tilanne kärjistyi niin pahaksi, että Sobel syytti Wintersiä käskynsä toteuttamatta jättämisestä. Winters tunsi syytöksen epäoikeudenmukaiseksi ja vaati sen viemistä sotaoikeuteen. Pataljoonan komentaja kumosi syytteet Wintersiä vastaan, jonka seurauksena Sobel nosti esiin toisen syytteen Wintersiä vastaan. Syytösten tutkimisen ajaksi Winters siirrettiin esikuntaan pataljoonan talousupseeriksi ().


title: Richard Winters

text: Sobelin toimien seurauksena joukko ryhmänjohtajia () antoi rykmentin komentajalle eversti Robert Sinkille uhkauksen erota palveluksesta, ellei Sobelia siirrettäisi muihin tehtäviin. Winters yritti puhua heitä luopumaan aikeistaan vailla suurempaa vaikutusta. Eversti Sink ei pitänyt uhkauksesta ja moni ryhmäjohtaja alennettiin ja siirrettiin pois komppaniasta. Hän kuitenkin tajusi, että tilanteelle oli tehtävä jotain ja päätti siirtää Sobelin kouluttamaan uusia laskuvarjojoukkoja. Helmikuussa 1944 luutnantti Thomas Meehan III nimettiin E-komppanian johtajaksi.


title: Richard Winters

text: Huolimatta erimielisyyksistään Sobelin kanssa Winters on sanonut, että hänen mielestään osa E-komppanian menestyksestä johtui Sobelin tiukasta ja kurinalaisesta koulutuksesta, ja siitä miten hän oli rakentanut joukkueet.


title: Richard Winters

text: Normandian maihinnousu alkoi 6. kesäkuuta 1944 aamuyöllä laskuvarjojoukkojen laskeutumisella. Winters hyppäsi E-komppanian mukana ja laskeutui lähelle Sainte-Mère-Églisen kylää. Hän oli hypyn aikana menettänyt aseensa, mutta onnistui silti selviytymään vihollisalueella. Hän pystyi paikallistamaan sijaintinsa ja löytämään useita muita komppaniansa miehiä ja myös joitakin 82. maahanlaskudivisioonan miehiä. Maihinnousun aikana luutnantti Meehan oli kuollut häntä kuljettaneen koneen (C-47 42-93095, kapteeni Capelluto, poka 66) saatua osuman saksalaisten ilmatorjuntatulesta. Näin Wintersistä tuli E-komppanian päällikkö Normandian maihinnousuoperaation ajaksi.


title: Richard Winters

text: Wintersiä ja hänen pokaansa (poka 67) kuljettanut lentokone oli C-47 42-100646 , lentäjänä kapteeni Sammons, ja Winters itse toimi koneessa hyppymestarina. Kone selvisi toisesta maailmansodasta, ja siitä tuli myöhemmin Aero OY:n OH-LCB ja Ilmavoimien Kuljetuslentolaivueen DO-7. Suomessa konetta käytettiin laskuvarjojääkärien hyppykoneena.


title: Richard Winters

text: Myöhemmin samana päivänä Winters johti hyökkäystä Le Grand-Chemin kylän eteläpuolella Brécourtin kartanon lähellä sijaitsevaan saksalaisten 105 mm haupitsipatteriin. Tykkejä vartioi saksalainen noin 50 hengen joukkue (), kun taas Wintersillä oli käytössään vain 13 miestä. Tätä hyökkäystä käytetään yhä malliesimerkkinä vyörytyksestä Yhdysvaltain asevoimien sotilasakatemiassa West Pointissa. Patterin tuhoamisen lisäksi hyökkäyksessä liittoutuneet saivat käsiinsä kartan, jossa oli yksityiskohtaiset tiedot saksalaisten puolustuksesta Utah Beachillä.


title: Richard Winters

text: Winters ylennettiin kapteeniksi 1. heinäkuuta 1944. Seuraavana päivänä hänelle myönnettiin Distinguished Service Cross, joka on Yhdysvaltain armeijan toiseksi korkein kunniamerkki. Hieman myöhemmin 506. laskuvarjojalkaväkirykmentti siirrettiin takaisin Englantiin Aldbourneen järjestäytymään uudelleen Operaatio Market Gardenia varten.


title: Richard Winters

text: Operaatio Market Garden tavoitteena oli ottaa haltuun saksalaisjoukkojen miehittämän Alankomaiden suurimpien jokien ylittävät sillat ja siten helpottaa liittoutuneiden etenemistä Saksaan. Tuolloin 101. laskuvarjodivisioona oli kenraalimajuri Maxwell D. Taylorin komennossa. Joukkojen pudotusalueeksi määrättiin Brittiläisen XXX armeijakunnan pohjoispuolella oleva alue. Tavoitteena oli ottaa haltuun Sonin ja Veghelin sillat Eindhovenista luoteeseen, sekä kolme muuta pienempää siltaa.


title: Richard Winters

text: Joukot hyppäsivät 17. syyskuuta ja onnistuivat ensimmäisen päivän aikana valtaamaan neljä viidestä sillasta. Sonin silta jäi valtaamatta saksalaisten räjäyttäessä sen. Taistelut jatkuivat ja lokakuun 5. päivä saksalaiset aloittivat hyökkäyksen toisen pataljoonan selustaan. Samana päivänä E-komppanian neljän hengen partio kohtasi saksalaisten eturintaman tienristeyksessä noin 1200 metrin päässä itään komppanian komentopaikalta. Kaikki neljä partion miestä haavoittuivat, mutta onnistuivat palaamaan komentopaikalle ja raportoimaan tilanteesta.


title: Richard Winters

text: Winters tajusi tilanteen vakavuuden ja otti mukaan yhden ryhmän () ensimmäisestä joukkueesta (). He lähtivät tiedustelemaan saksalaisten asemia ja huomasivat konekiväärin tulittavan etelään kohti pataljoonan komentopaikkaa. Winters johtama ryhmä lähti hyökkäämään kohti konekiväärin asemaa ja valtasi sen. Pian sen jälkeen ryhmä joutui vihollistuleen saksalaisten asemista. Winters arvioi saksalaisia olevan vähintään joukkueen verran, joten hän soitti vahvistuksekseen lopun ensimmäisestä joukkueesta ja lähti tämän jälkeen hyökkäämään kohti saksalaisia. Taistelun jälkeen he huomasivat, että heitä vastassa oli ollut vähintään 300 saksalaissotilasta.


title: Richard Winters

text: Neljä päivää myöhemmin 9. lokakuuta Winters nimitettiin rykmentin 2. pataljoonan varakomentajaksi, joka normaalisti kuului majurin tehtäviin. Winters kuitenkin toimi tehtävässä kapteenina.


title: Richard Winters

text: Joulukuun 16. 1944 saksalaiset aloittivat Belgiassa vastahyökkäyksen liittoutuneita vastaan. Kaksi päivää myöhemmin 101. maahanlaskudivisioona siirrettiin Bastognen alueelle tarkoituksena puolustaa linjaa kaupungin koillispuolella lähellä Foyn kylää. Tämä Ardennien taisteluksi kutsuttu vaihe tuli myöhemmin tunnetuksi nimellä "Battle of the Bulge". Saksalaisilla oli käytössään noin 24 divisioonaa, joista suuri osa oli panssaridivisioonia. He olivat saartaneet Bastognen alueen, mutta 101. maahanlaskudivisioona vahvistettuna osilla 10. panssaridivisioonaa onnistuivat pidättelemään saksalaisia lähes viikon, ennen kuin Yhdysvaltain 3. armeija onnistui murtamaan saksalaisten piirityksen.


title: Richard Winters

text: Piirityksen jälkeen toinen pataljoona hyökkäsi Foyn kylään 9. tammikuuta 1945. Noin kahta kuukautta myöhemmin toinen pataljoona siirtyi Haguenauhun ja Winters ylennettiin majuriksi ja nimitettiin pian toisen pataljoonan komentajaksi. Toinen pataljoona ei tämän jälkeen juurikaan kokenut taisteluita.


title: Richard Winters

text: Huhtikuussa 1945 pataljoona toimi puolustustehtävissä Reinin varrella, ennen kuin se siirrettiin Baijeriiin kuun loppupuolella. Toukokuun alussa 101. maahanlaskudivisioona sai käskyn vallata Alpeilla sijaitseva Berchtesgadenin kylän. Toinen pataljoona lähti etenemään Saksan halki antautuvien saksalaissotilaiden keskelle. Iltapäivällä 5. toukokuuta joukot valtasivat kylän. Pataljoona oli asemissa siellä, kun sota Euroopassa päättyi Saksan antautumiseen kolme päivää myöhemmin.


title: Richard Winters

text: Winters pysyi Euroopassa kun Yhdysvallat alkoi vetää joukkojaan. Hänellä oli tarpeeksi pisteitä palatakseen kotiinsa, mutta armeija sanoi, että häntä tarvitaan vielä. Myöhemmin hänelle tarjottiin vakituista virkaa armeijasta, mutta hän kieltäytyi. Lopulta hän nousi laivaan Marseillessa 4. marraskuuta 1945 ja palasi Yhdysvaltoihin. Hän jätti armeijan tehtävät 29. marraskuuta, mutta hänet kotiutettiin virallisesti vasta 22. tammikuuta 1946.


title: Richard Winters

text: Wintersille on "Band of Brothersin" saaman huomion jälkeen ehdotettu Medal of Honoria, korkeinta kunniamerkkiä, mutta ehdotukset eivät ole menneet läpi.


title: Richard Winters

text: Sodan jälkeen Winters työskenteli New Jerseyssä yhtiössä nimeltä Nixon Nitration Works of Edison, joka oli hänen upseerikoulussa tapaamansa ystävänsä Lewis Nixonin perheyritys. Hänestä tuli 1950 yhtiön pääjohtaja. Kahta vuotta aikaisemmin hän oli mennyt naimisiin Ethel Estoppeyn kanssa. Työn ohella hän jatkoi opintoja Rutgersin yliopistossa, jossa hän opiskeli kauppatieteitä ja henkilöstöhallintoa.


title: Richard Winters

text: Kesäkuussa 1951 hänet kutsuttiin armeijan palvelukseen Korean sodan vuoksi. Hänet määrättiin 11. maahanlaskudivisioonaan Fort Campbelliin Kentuckyyn, jonne hänen piti ilmoittautua kuuden kuukauden kuluessa. Kutsun saatuaan hän matkusti Washingtoniin tavatakseen kenraali Tony McAuliffen. Hän oli nähnyt mielestään tarpeeksi sotaa, eikä hän halunnut joutua Koreaan. McAuliffe ymmärsi sotaveteraanin toiveen mutta sanoi, että Wintersiä tarvittiin hänen johtajakokemuksensa vuoksi. Niinpä Winters ilmoittautui New Jerseyn Fort Dixiin, jossa hän toimi rykmentin suunnittelu- ja koulutusupseerina.


title: Richard Winters

text: Winters huomasi kuitenkin pian, ettei pitänyt tehtävästään, koska monilla upseerikokelailla ei ollut itsekuria eivätkä he osallistuneet järjestetyille oppitunneille. Tämän seurauksena hän ilmoittautui vapaaehtoiseksi Ranger-koulutukseen. Tämän jälkeen hän sai käskyn lähteä Koreaan, jonka vuoksi hän matkusti Seattleen. Siellä hän sai tarjouksen erota halutessaan palveluksesta, jonka hän otti vastaan.


title: Richard Winters

text: Erottuaan armeijasta 1951 Winters ja hänen vaimonsa Ethel ostivat pienen maatilan, johon he rakensivat talon ja kasvattivat kaksi lastaan. Winters perusti 1972 oman yhtiön, joka myi eläinrehua pennsylvanialaisille maanviljelijöille. Pian yhtiön perustamisen jälkeen perhe muutti Hersheyn Pennsylvaniaan. Winters jäi eläkkeelle 1997.


title: Richard Winters

text: Vuosituhannen lopussa Winters esiintyi useissa sarjoissa ja kirjoissa kertoen omista ja E-komppanian kokemuksista toisessa maailmansodassa. Stephen Ambrose kirjoitti 1992 kirjan "Band of Brothers: Easy Company, 506th Regiment, 101st Airborne from Normandy to Hitler's Eagle's Nest", josta myöhemmin tehtiin draamasarja Taistelutoverit. Wintersistä julkaistiin myös 2005 kirja "Biggest Brother: The Life of Major Dick Winters, The Man Who Led the Band of Brothers", jonka kirjoitti Larry Alexander. Winters on kirjoittanut myös omat muistelmansa "Beyond Band of Brothers: The War Memoirs of Major Dick Winters" yhdessä historioitsijan ja eläkkeelle jääneen eversti Cole C. Kingseedin kanssa.


title: Richard Winters

text: Huolimatta monista sankarillista saavutuksistaan Winters on pysynyt nöyränä. Taistelutoverit-sarja päättyy dokumentaariseen haastattelujaksoon, jossa hän lainaa kohtaa kersantti Mike Ranneyltä saamastaan kirjeestä:


title: Jouko Alila

text: Jouko Antero Alila (s. 18. marraskuuta 1950 Muhos) on entinen suomalainen jalkapalloilija.


title: Jouko Alila

text: Hyökkääjänä pelannut Alila edusti Suomea neljässä A-maaottelussa. Hän pelasi Suomen toistaiseksi viimeisessä olympialaisiin osallistuneessa jalkapallojoukkueessa Moskovassa 1980.


title: Jouko Alila

text: Alila pelasi Mikkelin Pallo-Kissojen ja Kotkan Työväen Palloilijoiden joukkueissa yli sata SM-sarjaottelua vuosina 1975–1982. Myös hänen serkkunsa Ari Alila pelasi jalkapalloa SM-sarjassa 1980-luvun alussa.


title: Jouko Alila

text: Pelaajauransa jälkeen hän on valmentanut muun muassa Kotkan Työväen Palloilijoita, Peli-Karhuja ja Inkeroisten Purhaa.


title: Adolphe-Basile Routhier

text: Sir Adolphe-Basile Routhier (8. toukokuuta 1839 – 27. kesäkuuta 1920) oli kanadalainen tuomari, kirjailija ja lyyrikko. Hänen ansioihinsa kuuluu mm. alkuperäisten ranskankielisten sanoitusten luominen nykyiseen Kanadan kansallislauluun "O Canada".


title: Adolphe-Basile Routhier

text: Routhierin suku on peräisin Ranskasta Saintongen alueelta. Hän opiskeli Petit Séminaire de Sainte-Thérèsessa 1850–1858. Äiti kaavaili hänelle pappisuraa, mutta hän opiskeli kuitenkin juristiksi Quebecin Université Lavalissa. Tuomarinuransa ohella Routhier kirjoitti ahkerasti. Sekä "Le centurion" että "Paulina" olivat aikansa suursuosikkeja, ja "Le centurion" käännettiin monelle kielelle.


title: Hella Haasse

text: Hella Serafia Haasse (2. helmikuuta 1918 Batavia, Alankomaiden Itä-Intia – 29. syyskuuta 2011) oli alankomaalainen kirjailija, joka julkaisi muun muassa historiallisia romaaneja.


title: Hella Haasse

text: Haasse syntyi 1918 Alankomaiden Itä-Intiassa Bataviassa eli nykyisessä Jakartassa. Monet hänen teoksistaan käsittelivätkin Alankomaiden ja Indonesian suhdetta. Lukion jälkeen Haasse muutti Alankomaihin ja julkaisi siellä vuonna 1945 ensimmäisen teoksensa, runokokoelman "Stroomversnelling".


title: Hella Haasse

text: Haassen esikoisromaani oli vuonna 1948 ilmestynyt "Oeroeg". Seuraavana vuonna ilmestynyt "Het woud der verwachting" on yksi Haassen tunnetuimmista romaaneista. Se kertoo Orléansin herttuasta Kaarlesta, joka joutuu vuonna 1415 englantilaisten vangiksi. Hänen romaaneitaan ovat muiden muassa myös "Een nieuwer testament" (1966) ja "Mevrouw Bentinck of Onverenigbaarheid van karakter" (1978). Haasse palkittiin 1981 Constantijn Huygens -palkinnolla ja 1983 P. C. Hooft -palkinnolla. Hän jatkoi uraansa 2000-luvulle saakka ja julkaisi romaanin "Sleuteloog" vielä 2002. Kaksi vuotta myöhemmin hänelle myönnettiin Hollanninkielisen kirjallisuuden palkinto elämäntyöstä. Haassesta tehtiin vuonna 1988 Utrechtin yliopiston kunniatohtori.


title: Hella Haasse

text: Haasse kuoli syyskuussa 2011 lyhyen sairauden jälkeen.


title: Jouko Soini

text: Jouko Allan Soini (s. 2. maaliskuuta 1956 Helsinki) on entinen suomalainen jalkapalloilija.


title: Jouko Soini

text: Soini edusti Suomea kolmessa A-maaottelussa. Hän pelasi Suomen toistaiseksi viimeisessä olympiakisoihin osallistuneessa jalkapallojoukkueessa Moskovan 1980 kisoissa. Hän voitti Helsingin Jalkapalloklubin riveissä Suomen mestaruuden vuosina 1978 ja 1981.


title: Damian Lewis

text: Damian Watcyn Lewis (s. 11. helmikuuta 1971 Lontoo) on englantilainen näyttelijä ja tuottaja. Hän tuli tunnetuksi vuonna 2001 ensiesitetystä, toisen maailmansodan tositapahtumiin perustuvasta sarjasta "Taistelutoverit" ("Band of Brothers"), jossa hän esitti majuri Richard Wintersiä. Lewis nähtiin pääosassa Stephen Poliakoffin televisiodraamassa "Ystävät ja krokotiilit" (2006).


title: Damian Lewis

text:
Lewis esittää yhtä keskeisistä rooleista vuonna 2011 alkaneessa televisiosarjassa "Isänmaan puolesta" ("Homeland") ja syksyllä 2012 hän sai Nicholas Brodyn roolistaan parhaan miespääosanäyttelijän Emmy-palkinnon. Lewis on esiintynyt myös "Forsytein tarusta" tehdyssä televisiosarjassa ja tv-sarjassa "Life". Hänen tunnetuimpia elokuviaan ovat "Unensieppaaja" (2003), "Kesken jäänyt elämä" (2005) ja "Alex Rider & Stormbreaker" (2006).
Lewis opiskeli Eton Collegessa ja Guildhall School of Music and Dramassa. Hän aloitti ammattiuransa Royal Shakespeare Companyn näyttelijänä ja esiintyi muun muassa "Hamletissa".


title: Damian Lewis

text: Lewis on ollut naimisissa näyttelijätär Helen McCroryn kanssa vuodesta 2007. Heillä on kaksi lasta.


title: Claudia Nystad

text: Claudia Nystad (o.s. Künzel, s. 1. helmikuuta 1978 Zschopau) on saksalainen entinen maastohiihtäjä. Hän on myös Saksan armeijan sotilas. Hän on voittanut kuusi olympia- ja viisi maailmanmestaruusmitalia.


title: Claudia Nystad

text: Vuoden 2002 olympialaisissa hän oli sprintissä neljäs ja otti viestissä kultaa. 2006 talviolympialaisissa hän otti hopeaa sekä sprintistä että viestistä ja oli kuudes 30 km:n kisassa. Vancouverin olympialaisissa 2010 hän voitti kultaa joukkuesprintissä Evi Sachenbacher-Stehlen kanssa ja sijoittui 10 kilometrin vapaan hiihtotavan kilpailussa sijalle 16. Nystad oli mukana myös Saksan hopealle sijoittuneessa viestijoukkueessa. Sotšin olympialaisissa 2014 Nystad hiihti kolmannen osuuden Saksan olympiapronssia saavuttaneessa joukkueessa.


title: Claudia Nystad

text: Maailmancupissa Nystad on voittanut 15 kilometrin perinteisen hiihtotavan yhteislähtökilpailun Otepäässä 10. tammikuuta 2004 ja 2,5 kilometrin vapaan tyylin kilpailun Bormiossa 14. maaliskuuta 2008. Lisäksi hän on ollut kuusi kertaa toinen ja 13 kertaa kolmas.


title: Claudia Nystad

text: Kesällä 2005 hän avioitui norjalaisen valmentajan Trond Nystadin kanssa.


title: Claudia Nystad

text: Kesällä 2007 Künzel luovutti vuoden 2002 talviolympialaisista voittamansa kultamitalin "Hansel und Gretel" -säätiölle, joka toimii hyväksi käytettyjen lasten puolesta.


title: Ulla Procopé

text: Ulrika (Ulla) Eleonora Matilda Procopé (17. marraskuuta 1921 Helsinki – 21. joulukuuta 1968 Teneriffa) oli suomalainen muotoilija. Hän on Suomen taideteollisuuden kultakauden merkittävimpiä muotoilijoita.


title: Ulla Procopé

text: Ulla Procopén vanhemmat olivat Suomen valkoisen kaartin komentajana 1919-1928 toiminut everstiluutnantti Aleksander Fredrik Procopé (1876-1956) ja tämän puoliso Karin Maria o.s. Spåre (1885-1924).


title: Ulla Procopé

text: Hän valmistui Taideteollisesta keskuskoulusta 1948 ja työskenteli Arabialla valmistumisestaan melkein kuolemaansa asti vuoteen 1966. Hän erikoistui käyttökeramiikkaan ja suunnitteli monia astiastoja. Procopé suunnitteli sekä astioiden muodon että koristeluja. Tunnettuja Procopén suunnittelemia astiastoja ovat ruskeansävyinen "Ruska" sekä sinisellä käsinmaalattu "Valencia".


title: Ulla Procopé

text: Hän toimi matalalla profiililla aikana, jolloin monista muotoilijoista tuli kansainvälisesti kuuluisia. Hänen suunnittelemansa astiat ovat kuitenkin kaikkien suomalaisten tuntemia ja suosittuja.


title: Lohjan paperitehdas

text: Lohjan paperitehdas oli Lohjan Pitkäniemen kaupunginosassa sijaitseva erikoispapereita valmistava paperitehdas. Tehtaan viimeinen omistaja oli eteläafrikkalainen Mondi Group vuodesta 2008. Tehtaan lopettamisesta päätettiin 2015.


title: Lohjan paperitehdas

text: Vuonna 1906 kamariherra Hjalmar Linder perusti sulfaattiselluloosaa tuottavan tehtaan Lohjan Pitkäniemeen. Yhtiön nimeksi tuli tuolloin Lojo Cellulosafabriks Ab - Lohjan selluloosatehdas. Linder rakennutti tehdasta varten myös Lohjan sähkörautatien.


title: Lohjan paperitehdas

text: Vuonna 1929 yhtiö siirtyi Haarlan suvun omistukseen. Tuotanto monipuolistui, kun vuonna 1938 valmistui tehtaan ensimmäinen paperikone. Samana vuonna yhtiön nimeksi tuli Lohja-Kotka Oy. Paperin jalostus tehtaassa alkoi vuonna 1963. Vuonna 1968 yhtiön osakekanta siirtyi Joutseno-Pulpille ja tehtaan nimeksi tuli Joutseno Pulp Lohjan tehtaat.


title: Lohjan paperitehdas

text: Sellun valmistus päättyi vuonna 1979 ja vuonna 1980 Joutseno-Pulp yhdistyi Rauma-Repolaan. Vuonna 1983 Lohja-Kotka Oy:n uudeksi nimeksi tuli Lohjan Paperi Oy. 1990-luvulla yhtiö siirtyi emoyhtiönsä mukana ensin vuonna 1990 Repolaan ja vuonna 1995 UPM-Kymmene -konserniin.


title: Lohjan paperitehdas

text: Vuonna 2005 UPM-Kymmene Oyj myi tehtaan Loparex Groupin mukana hollantilaiselle pääomasijoittaja ABN Amrolle. Huhtikuussa 2008 Loparex Group ilmoitti myyvänsä Loparex Oy:n ja siihen kuuluvan Lohjan tehtaan eteläafrikkalaiselle Mondi Groupille.


title: Lohjan paperitehdas

text: Vuoden 2008 huhtikuussa tehtaalla oli noin 350 työntekijää, ja sen vuosittainen liikevaihto oli noin 100 miljoonaa euroa. Syyskuussa 2008 Mondi ilmoitti aloittavansa yt-neuvottelut Lohjan paperitehtaalla. Yhtiön aikomuksena oli siirtää tehtaalla toimiva jalostusosasto ulkomaille. Yt-neuvottelut koskivat 200 henkilöä. Tehtaan työntekijämäärä väheni 180 henkilöön. Vuonna 2015 Mondi irtisanoi työntekijät ja lopetti tehtaan kokonaan raskaan tappiollisuuden vuoksi.


title: Lohjan paperitehdas

text: Tehtaassa on kaksi paperikonetta ja kaksi paperin jatkojalostuskonetta. Paperin jalostuskoneet on suljettu vuonna 2008. Tehdas tuottaa tarraetikettien valmistuksessa käytettäviä irrokepapereita ja muita erikoispapereita. Tehdas on erikoistunut korkealaatuisiin päällystettyihin ja PE-päällystettyihin voimapapereihin ja laajaan valikoimaan erikoispapereita vaativiin käyttötarkoituksiin, joita ovat lääkepakkaukset, elintarvikepakkaukset ja hygieniapaperit.


title: Lohjan paperitehdas

text: Tehtaalla on kaksi paperikonetta. Paperikone PK1 on konekalanterilla ja kahdella päällystysyksiköllä varustettu rainaosaltaan kaksoisviirakone. Puristinosan jälkeen on kuivatinosana kiillotussylinteri (jenkkisylinteri), päällystysyksikkö (Symsizer), päällystysasema, kalanteri, rullaus ja pituusleikkuri. Paperikone PK2 on konekalanterilla ja yhdellä päällystysyksiköllä varustettu tasoviirakone, jossa puristiosan jälkeen on monisylinterikuivaus ja kiillotussylinteri (jenkkisylinteri). Loppuosaltaan kone ei eroa merkittävästi paperikoneesta 1.


title: Lohjan paperitehdas

text: Paperikoneiden yhteinen kapasiteetti on noin 70 000 t/a. Sellutehtaan kapasiteetti oli suurimmillaan noin 45 000 t/a.


title: Garret A. Hobart

text: Garret Augustus Hobart (3. kesäkuuta 1844 – 21. marraskuuta 1899) oli yhdysvaltalainen poliitikko ja varapresidentti vuosina 1897–1899.


title: Garret A. Hobart

text: Hobart oli New Jerseyn senaatin republikaanijäsen vuosina 1876–1882 ja sen presidentti 1881–1882. Hän oli myös ehdolla Yhdysvaltain senaattiin, mutta ei tullut valituksi. Hänestä tuli varapresidentti William McKinleyn voitettua vuoden 1896 presidentinvaalit.


title: Garret A. Hobart

text: Hobart kuoli 55-vuotiaana 1899 kesken kautensa.


title: Selena (elokuva)

text: Selena on yhdysvaltalainen elokuva. Se valmistui 1997 ja kertoo kuuluisan meksikolais-yhdysvaltalaisen laulajan Selena Quintanilla-Pérezin (1971-1995) elämästä.


title: Selena (elokuva)

text: Elokuvan ohjasi Gregory Nava ja Selenaa esittää Jennifer Lopez.


title: Selena (elokuva)

text: Lopez sai elokuvasta ensimmäisen Golden Globe-ehdokkuuden vuonna 1998 parhaana naispääosana.


title: Anthony Collins

text: Sir Anthony Vincent Collins (s. 3. syyskuuta 1893 Hastings East Sussex – 11. joulukuuta 1963 Los Angeles Kalifornia) oli brittiläinen säveltäjä ja kapellimestari. Hän oli kolmena peräkkäisenä vuotena (1940–1942) ehdokkaana parhaan musiikin Oscar-palkinnon saajaksi elokuvista "Nurse Edith Cavell", "Irene" ja "Sunny". Collins levytti varsinkin Jean Sibeliuksen ja Edward Elgarin musiikkia.


title: Anthony Collins

text: Collins aloitti viulunsoiton ja säveltämisen opiskelun Royal College of Musicissa vuonna 1920. Vuonna 1925 hän liittyi alttoviulunsoittajaksi Lontoon sinfoniaorkesteriin ja soitti myös Covent Gardenissa. Myöhemmin hänestä tuli Lontoon sinfoniaorkesterin ensimmäinen alttoviulisti ja myös johtaja. 1930-luvun loppupuolella Collins omistautui säveltämiselle ja orkesterinjohtamiselle, hankkien kokemusta Carl Rosa Opera Companyssä ja Sadler's Wells Theatressa. Siirryttyään vuonna 1939 Yhdysvaltoihin hän jatkoi siellä elokuvamusiikin säveltämistä. Vuonna 1950 Decca-yhtiö kutsui Collinsin levyttämään Sibeliuksen sinfoniat Lontoon sinfoniaorkesterin kanssa ja äänitykset tapahtuivat helmikuun 1952 ja kesäkuun 1955 välillä. Hän oli ensimmäinen brittiläinen kapellimestari, joka levytti kaikki Sibeliuksen sinfoniat. Sen lisäksi hän levytti muita Sibeliuksen teoksia HMV-merkille Royal Philharmonic Orchestran kanssa vuonna 1957.


title: Britannian Grand Prix 1984

text: Britannian Prix 1984 oli Formula 1 -sarjan osakilpailu, joka ajettiin 22. heinäkuuta 1984 Brands Hatchin radalla Britanniassa. Kilpailun voitti McLarenilla ajanut Niki Lauda, jolle voitto oli kauden kolmas.


title: Britannian Grand Prix 1984

text: Kymmenennen MM-osakilpailun paalupaikan valtasi Nelson Piquet. Hän vaihtoi alleen Detroitin kilpailun voittoauton ja kiersi 4 206 metrin pituisen ratakierroksen ajassa 1.10,869. Se merkitsi 213,6 kilometrin keskituntinopeutta. Perjantain ensimmäisissä harjoituksissa Piquet ajoi Brabhamin uudistetulla versiolla neljä sekuntia heikomman ajan. Uusi auto ei vaikuttanut vielä kilpailukuntoiselta. Seuraavat lähtöruudut saivat Alain Prost, Niki Lauda, Elio de Angelis ja Keijo Rosberg.


title: Britannian Grand Prix 1984

text: Rosberg suhtautui optimistisesti kilpailuun, vaikka viides lähtösija ei tullutkaan helpolla. Mekaanikot olivat muuttaneet Rosbergin autossa lähes kaiken. Itse asiassa auto oli täysin uudistettu, vaikka siinä olikin vanha kori. Williams-talli ei aikonut kaudella 1984 rakentaa aivan uutta autoa, vaan lisäsi vanhaan autoon uusia osia.


title: Britannian Grand Prix 1984

text: Hautovan kuumassa ukkoshelteessä ajettua kilpailua johti alussa paalupaikalta lähtenyt Nelson Piquet. Sitten McLaren-tallin parivaljakko Alain Prost ja Niki Lauda pääsivät hänen ohitseen 12. kierroksella. Samalla kierroksella ajoi RAM-tallin Jonathan Palmer kaiteeseen ja hänen autonsa syttyi tuleen. Muut kilpailijat kutsuttiin punaisilla lipuilla pois radalta ja kilpailu keskeytettiin. Yhdentoista kierroksen ajat jäivät voimaan ja puolen tunnin tauon jälkeen startattiin 60 kierroksen pituiseen kilpailun jälkipuoliskoon. Lopputuloksissa laskettiin molempien kilpailupuoliskojen ajat yhteen.


title: Britannian Grand Prix 1984

text: Kilpailun toiseen osaan startattiin kierroksen 11 asemista. Siksi Piquet sai lähteä taas paalulta. Kilpailun jälkipuoliskossa oli mukana 19 kuljettajaa. Parhaan lähdön sai Prost. Hän sai peräänsä Piquet'n, Laudan ja Warwickin. Lauda pääsi Piquet'n ohitse 16. kierroksella. 25. kierroksella Prost johti Laudaa 11 sekuntia ja Lauda oli kaksi sekuntia Piquet'n edellä. Seuraavalla kierroksella Prostin auto hyytyi ja hän ajoi varikolle. MM-sarjaa johtaneen Prostin keskeyttämisen syy oli vaurioitunut vaihdelaatikko. Kilpailun lopun ajan Lauda piti kärkipaikan suvereenisti hallussaan. Piquet putosi pois kilpailusta moottorin turboahtimen räjähdettyä. Ruutulipulle tultaessa Laudan ero Warwickiin oli jo 42 sekuntia.


title: Britannian Grand Prix 1984

text: Niki Lauda otti kauden kolmannen ja uransa 22. voiton. Voitosta saadut yhdeksän pistettä nostivat hänet kaikkien aikojen eniten MM-pisteitä saaneeksi kuljettajaksi. Kaikkien aikojen parhaat pistemiehet


title: Nick Stahl

text: Nicolas Kent ”Nick” Stahl (s. 5. joulukuuta 1979 Harlingen, Teksas) on yhdysvaltalainen näyttelijä. Hän aloitti uransa varsin varhain (muun muassa "Kasvoton mies", 1993), mutta on jatkanut uraansa aikuisiälleen saakka. Hänellä on ollut rooleja esimerkiksi elokuvissa "" (2003) ja "Sin City" (2005) sekä televisiosarjassa "Carnivàle".


title: Orvokki Autio

text: Orvokki Lea Mirjam Autio (s. 27. huhtikuuta 1941 Kurikka) on suomalainen kirjailija. Hän tuli tunnetuksi erityisesti pohjalaista elämänmenoa kuvaavasta "Pesärikko"-trilogiastaan.


title: Orvokki Autio

text: Autio on opiskellut Turun yliopistossa suomen kieltä ja kotimaista kirjallisuutta ja Tampereen yliopiston draamastudiossa. Hän kävi Yleisradion tv-toimittajakurssin 1967–1968. Vuodesta 1969 hän on ollut vapaa kirjailija.


title: Orvokki Autio

text: Aution puoliso oli taidemaalari Kari Jylhä.


title: Kristanna Loken

text: Kristanna Sommer Loken (s. 8. lokakuuta 1979 Ghent, New York, Yhdysvallat) on yhdysvaltalainen näyttelijä ja malli.


title: Kristanna Loken

text: Loken aloitti näyttelijänuransa vuonna 1994 esiintymällä yhdessä televisiosarjan "As the World Turns" jaksossa. Tämän jälkeen hän näytteli mm. televisiosarjoissa "Philly", "Rakkaat viholliset" ja "Isojen poikien leikit". Vuonna 1998 Lokenilla oli pääosa televisiosarjassa "Mortal Kombat: Conquest". Eräs hänen tunnetuimmista rooleistaan on vuonna 2003 T-X-robotti tieteiselokuvassa "". Vuonna 2006 Loken esiintyi elokuvassa "BloodRayne". Hän on näytellyt myös mm. televisiosarjoissa "L-koodi" ja "Painkiller Jane".


title: Kristanna Loken

text: Näyttelijän työn lisäksi Loken on toiminut mallina. Hän aloitti mallin työt 15-vuotiaana. Hänellä on sopimus Eliten kanssa.


title: Kristanna Loken

text: Kristanna Loken syntyi Ghentissä New Yorkin osavaltiossa. Nykyään hän asuu New Yorkin kaupungissa. Lokenin äiti Rondy toimi ennen mallina. Hänen isänsä Chris omistaa omenafarmin ja kirjoittaa kirjoja ja elokuvakäsikirjoituksia. Lokenilla on norjalaisia sukujuuria. Hänellä on Tanya niminen sisko.


title: Kristanna Loken

text: Loken on avoimesti biseksuaali. Hän sijoittui vuonna 2003 "Maxim"-lehden Hot 100 -listan kolmannelle sijalle; hänen edelleen ylsivät ainoastaan Shania Twain ja Christina Aguilera.


title: Kristanna Loken

text: Loken meni naimisiin näyttelijä Noah Danbyn kanssa vuonna 2008. Vuonna 2009 Loken ilmoitti parin muuttaneen erilleen ja kertoi seurustelevansa nyt naisen kanssa.


title: Kristanna Loken

text: Toukokuussa 2016 Loken ilmoitti saaneensa ensimmäisen lapsensa ja antoi hänelle nimeksi Thor Loken Bates.


title: Kristanna Loken

text: Loken harrastaa patikointia, uimista ja ratsastusta. Hän on käynyt ratsastusretkillä Namibiassa, Irlannissa ja Havaijilla.


title: Cholan elävät temppelit

text: Cholan elävät temppelit ovat temppeleitä Intian eteläisessä Tamil Nadun osavaltiossa. Ne on rakennettu Chola-dynastian aikoina. Temppeleistä suurin ja kuuluisin on Brihadisvaran temppeli Thanjavurissa, joka on ollut UNESCOn maailmanperintökohde vuodesta 1987; Gangaikondacholisvaramin ja Airavatesvaran temppelit lisättiin maailmanperintölistalle 2004.


title: Cholan elävät temppelit

text: Brihadisvaran temppeli on pyhitetty Shivalle. Se on valmistunut suunnilleen vuonna 1010, Chola-dynastian perustajan kuningas Rajarajan valtakaudella. Sen suurin temppeli "Thanjai periya koil", on lähes 70 metriä korkea. Se sijaitsee Thanjavurissa, 316 kilometriä Chennaista.


title: Cholan elävät temppelit

text: Gangaikondacholisvaramin temppeli sijaitseen Chola-dynastian pääkaupungissa Gangaikonda Cholapuramissa, noin 60 kilometriä Thanjavurista pohjoiseen. Sen rakennutti Rajendra I, ja temppeli valmistui vuonna 1035. Sen 53 m korkea torni on kaarevamuotoinen, kun Brihadisvarassa on suoraviivainen pyramiditorni.


title: Cholan elävät temppelit

text: Airavatesvaran temppeli sijaitsee Darasuramissa lähellä Kumbakonamia. Se on rakennettu 1100-luvulla. Se on saanut nimensä Airavatan, Indra-jumalaa kantavan valkoisen elefantin mukaan. Temppeli kohoaa vain 25 metrin korkeuteen, mutta sen kivikaiverruksissa on enemmän hienostuneita yksityiskohtia kuin Cholan kahdessa isommassa temppelissä. Temppelin sisäänkäynnin kaiverrukset esittävät hevosten vetämiä vaunuja.


title: Kankaan paperitehdas

text: Kankaan paperitehdas (aiemmalta nimeltään Lohikosken paperitehdas) oli Jyväskylän keskustan välittömässä läheisyydessä Tourujoen rannalla sijainnut paperitehdas, joka kuului viimeisessä vaiheessa Sappi Limited -konserniin. Tehdas oli kuulunut aiemmin G. A. Serlachius, Metsä-Serla ja M-real -konserneihin. Tehdas perustettiin vuonna 1872. Liikevaihto vuonna 2003 oli noin 160 miljoonaa euroa. Tehtaalla työskenteli viimeisessä vaiheessa noin 150 henkilöä. Paperiliiton puheenjohtaja Jouko Ahonen työskenteli aiemmin Kankaan tehtaalla. Tehdasrakennusten vanhimpia osia on suunnitellut arkkitehti W. G. Palmqvist.


title: Kankaan paperitehdas

text: M-real ilmoitti 13.11.2007 Tampereen Lielahden kemihierretehtaan sulkemisesta ja Kankaan paperitehtaan PK2-paperikoneen lopettamisesta. M-real ilmoitti 29.9.2008 Kankaan tehtaan myynnistä eteläafrikkalaiselle Sappi Limitedille. Sappi sulki tehtaan vuoden 2010 alussa, viikolla 2. Heinäkuussa 2010 M-real osti Kankaan tehtaan kiinteistön takaisin Sappilta. Jyväskylän kaupunki käytti etuosto-oikeuttaan kiinteistöihin ja noin 26 hehtaarin maa-alueeseen, joten siitä tuli alueen ja sillä sijaitsevien rakennusten omistaja. Alueelle on sen jälkeen syntynyt Kankaan asuinalue ja yrityskeskittymä. Vuonna 2016 tammikuussa Kankaan paperitehtaan tiloihin muutti Petäjävedeltä Petäjäveden Käsi- ja Taideteollisuusoppilaitos.


title: Kankaan paperitehdas

text: Kankaan ja Koskenpään tilojen omistaja Hjalmar Åkerhjelm aloitti tehtaan rakentamisen Tourujoen rantaan Lohikoskelle vuonna 1872. Tehtaan vihkiäisiä vietettiin 13.1.1873. Lohikosken paperitehdas oli ensimmäisiä puupitoista paperia valmistaneita tehtaita, aiemmin oli valmistettu lähinnä lumppupaperia. Tehtaan koneistus uusittiin pian, jotta voitiin siirtyä kannattamattomasta halvan paperin tuotannosta hienopaperiin.


title: Kankaan paperitehdas

text: Vuonna 1879 tehdas siirtyi Åkerhjelmin apen Fredrik Sneckenströmin perikunnalle konkurssihuutokaupassa. Sneckenström oli ollut tehtaan tärkeä taloudellinen tukija ja hänen kuoltuaan Åkerhjelm ei pystynyt maksamaan velkojaan perikunnalle. Perikunta jatkoi tehtaan toimintaa. Suomen senaatti vahvisti Sneckenströmin kuolinpesä omistaman Kangas Aktiebolag -osakeyhtiön synnyn vuonna 1891. 1890-luvun alussa tehdas tuotti tappiota. Päätettiin muodostaa uusi yhtiö, Aktiebolaget Kangas. Sneckerströmin suku menetti määräysvaltansa yhtiössä ja merkittävimmäksi osakkeenomistajaksi tuli tamperelainen kauppias Bernhard Björkman. Tehdas ryhtyi valmistamaan kirje-, paino- ja voipaperia silkki- ja savukepaperin ohella.


title: Kankaan paperitehdas

text: Vuonna 1901 tehdas meni jälleen konkurssiin epäonnistuneiden venäjänkauppojen takia. Vuonna 1902 perustettiin Kankaan Paperitehdas Osakeyhtiö, jonka merkittävimmät osakkeenomistajat olivat Nordbanken, Suomen Pankki, Osakeyhtiö Kankaan Tehdas sekä Jämsänkoski Osakeyhtiö. Vuosina 1902–1903 tehdas oli täystyöllistetty ja saavutettu voitto oli kirjanpidollista.


title: Kankaan paperitehdas

text: Vuonna 1904 tehtiin vararikko anomus. Luotonantajilla ei ollut mahdollisuutta saada sijoituksiaan takaisin ja he päättivät sijoittaa toimintaan lisää sekä jatkaa sitä. Yhtiön johtoon nousivat Albert Snellman ja Gösta Serlachius. Serlachius realisoi varastoja ja teki rahoitusjärjestelyjä, joiden avulla tehdas selvisi eteenpäin. Tehdas siirtyi lisäksi takaisin hienopaperin valmistukseen. Tehdas alkoi tuottaa voittoa vuodesta 1906 lähtien. Vuonna 1908 Serlachiuksen serkku Rafael Schauman nousi tehtaan johtoon kun Serlachius siirtyi Mänttään. Vuonna 1915 yhtiö oli luovutettu takaisin osakkeenomistajille entistä paremmassa kunnossa. Odotusten vastaisesti ensimmäinen maailmansota lisäsi kysyntää ja tehdas teki parhaan tuloksensa vuonna 1916. Sodan aikan Gösta Serlachius alkoi ostaa tehtaan osakkeita. Vuonna 1917 suurimmat osakkeenomistaja olivat Kaukaan Tehdas Osakeyhtiö ja osakkeistaan vuonna 1918 luopunut Standertskjöld-suku.


title: Kankaan paperitehdas

text: Tehdas laski jätevetensä lähes puhdistamattona Tourujokeen 1970-luvulle saakka, jolloin valmistui mekaaninen jätevedenpuhdistuslaitos. Vielä 1980-luvulla veden väri saattoi vaihdella päivittäin ja rikkihappopäästöt happamoittivat vettä ja aiheuttivat kalakuolemia. Tehtaan jätevedenkäsittelyä kehitettiin edelleen 1990-luvulla. Osa jätevedestä puhdistettiin Nenäinniemen puhdistamossa.


title: Kankaan paperitehdas

text: Tehdas hankki 3/4 vuonna 1923 valmistuneesta Kuhankosken voimalaitoksesta energiansaantinsa turvaamiseksi. Vuonna 1927 G. A. Serlachius Oy oli hankkinut tehtaan omistukseensa ja yhtiön osana tehtaan taloudellinen tilanne vakautui ja toimintamahdollisuudet parantuivat. Tehdasosakeyhtiön fuusioitiin G. A. Serlachius Oy:öön vuonna 1941. Tehtaan koneita uudistettiin sekä tuotantomenetelmiä tehostettiin 1960-luvulla ja tuotteiden määrä ja laatu paranivat. 1980-luvulla tehdas oli Euroopan 10. ja Suomen 3. suurin hienopaperin valmistaja. Tehtaan kolmoskone suljettiin 1980-luvulla. Vuoden 2008 helmikuussa tehtaan toinen kone suljettiin johtaen 72 työpaikan vähentymiseen. Syyskuussa tiedotettiin tehtaan siirtyvän Sappille vuoden vaihteessa. Vuotta myöhemmin Sappi ilmoitti aloittavansa neuvottelut tehtaan sulkemisesta. Viimeinen jäljellä ollut kone suljettiin tammikuussa 2010.


title: Kankaan paperitehdas

text: Tehtaalla sattui kesällä vuonna 1997 suuri tulipalo, jossa tehtaan paperivarasto tuhoutui pahoin. Hiiltyneitä paperinpalasia levisi savupilvien mukana Jyväskylän keskustaan ja laajemminkin Jyväskylän alueille. Tehtaalla oli oma tehdaspalokunta. Paloasemana toimi tehtaan pääportin rakennus, joka oli myös vartiointikeskus.


title: Kankaan paperitehdas

text: Aluksi työntekijät majoittuivat olemassa oleviin taloihin. Pian tehtaan valmistumisen jälkeen rakennettiin ensimmäiset asuinrakennukset tehtaan viereen. Työntekijät saattoivat ostaa tai vuokrata tehtaan omistamia lähiympäristön maita. Kaavoittamaton maa oli vapaata rakentaa ja edullisempaa kuin kaupungissa. Tehdas oli vuokrannut Sisällissotaan mennessä 72 tonttia, joista puolet kankaalaisille. Tehtaan ympärille kasvoi Jyväskylän ensimmäinen esikaupunkimainen asuinalue. Vuonna 1926 tehdas tilasi Wäinö Palmqvistilta ympäröivälle alueelle asemakaavan, jolle ei haettu virallista vahvistusta. Tontteja myytiin ja vuokrattiin merkityiltä paikolta – myös vapaa rakentaminen jatkui. Tehdas rakensi 1920–1930-luvuilla 28 taloa työntekijöiden asunnoiksi ja alueelta myytiin 151 tonttia.


title: Kankaan paperitehdas

text: Tehtaan ympäristö oli kaavan puuttumisen takia rakennuskiellossa 1939–1946. 1940-luvulla syntyi työvoimapula asuntojen puuttumisen takia. Tehdas alkoi rakentaa niitä lisää sekä lahjoitti, vuokrasi ja myi tonttejä lähistöltä. Työntekijöistä puolet asui tehtaan asunnoissa 1950-luvulle tultaessa.


title: Kankaan paperitehdas

text: Sodan jälkeen tehdas lahjoitti palveluksessaan olleille rintamamiehille sekä kaatuneiden omaisille 75 tonttia Tourula ja Leppäsen tiloilta vuosina 1945–1948. Näistä syntyi sekä Jyväskylän että maalaiskunnan alueella sijainnut Lahjaharju. Alue rakennettiin yhtenäisen suunnitelman mukaan. Yhtiö omisti myös läheisen, pääosin sodan jälkeen rakennetun Holstin alueen. Enemmistö alueen asukkaista oli tehtaan työntekijöitä. Serlachius toi kaupunginvaltuustoon Lohikosken, Kankaan ja pienen osan Tourulasta käsittävän kaavan. Tehdas oli aktiivinen myös Lohikosken ja Holstin kaavamuutosasiassa 1960- ja 1970-luvuilla.


title: Kankaan paperitehdas

text: Työntekijöillä oli vuodesta 1888 lähtien kassat avustuksen maksamista tapaturmaa tai sairastumista varten. Osakkaat maksoivat kassaan 2 prosenttia palkastaan. Vuodesta 1897 lähtien oli sekä eläke- että sairausapukassa. Maalaiskunnan lääkäri toimi myös tehtaan lääkärinä vuodet 1917–1926, jonka jälkeen tehdas palkkasi lääkärin kaupungista. Tehdas maksoi työntekijöiden lääkärinpalkkiot kokonaan 1920-luvulle.


title: Kankaan paperitehdas

text: Tehtaalla oli loppuvaiheessa yksi tuotantokäytössä oleva paperikone (PK4), jonka kapasiteetti oli noin 210 000 t/a.


title: Kankaan paperitehdas

text: Koneissa 2 ja 4 oli on-line päällystysyksiköt. Tehtaalla oli lisäksi 3 pituusleikkuria, 2 uudelleenrullainta ja 2 pakkalinjaa. Koneiden 2 ja 4 yhteenlaskettu vuosituotantokapasiteetti oli 310 000 t.


title: Kankaan paperitehdas

text: Tehtaalla oli oma voimaosasto vuosina 1936-1991. Sitä ei enää tarvittu, kun höyryvoimalaitos jäi pois tuotannosta. Tehdas osti tarvittavan prosessihöyryn Jyväskylän Energiatuontanto Oy:n Rauhalahden voimalaitokselta tulevalla höyrylinjalla. Voimala oli kuitenkin jonkin aikaa varalaitoksena.


title: Kankaan paperitehdas

text: Vuosisadan alkuun asti oli kankaalaisten valaistuksena öljylamput asumuksissa. Vuonna 1892 tehtaan 10 kW:n generaattorista riitti virtaa vain tehtaan isännöitsijän asuinrakennukseen. Tehtaan koko sähköjärjestelmä uusittiin 1890-luvun puolivälissä, jolloin myös osa tehtaan asuinrakennuksia sai sähkövalot – kymmenen vuotta ennen kaupunkialuetta. Sähköä alettiin myös myydä Taulumäen yksityisrakennuksiin.


title: Kankaan paperitehdas

text: Höyryvoimalaitos oli käytössä 1936 vuoteen 1991 asti jolloin Se poistettiin käytöstä kun Rauhalahden voimalaitokselta tuleva höyrylinja valmistui. Laitos purettiin huonokuntoisena pois vuosina 2013-2015.


title: Kankaan paperitehdas

text:
Voimalaitoksessa oli seuraavat laitteet :Voimalaitos on rakennettu 1935.
Voima-asemalla oli lisäksi tehtaan varavoimalana vuonna 1965 asennettu kaasuturbiini, joka oli ensimmäisiä Suomessa. Turbiini romutettiin vuonna 2013.
Nykyään höyrykeskus on sisätiloiltaa erittäin huonossa kunnossa kylmilleen jätön vuoksi. Vuonna 2010 on piipun purkamista suunniteltiin, mutta 6.9.2011 saatiin sen suojelupäätös asemakaavamuutokseen (piipun lyhentäminen noin 70-metriseksi). Koneistoa on uusittu 1968 sekä laajenettu vuosina 1950, 1968 ja 1972 uutta höyrykattilaa ja turbiinia sekä korjaamoa varten. Piippu jäi muistoksi voimalasta paikoilleen.


title: Kankaan paperitehdas

text: Kankaan tehdasalueen vieressä on Tourujoen vesivoimalaitos, joka kuului ennen tehtaan voimaosastoon, johon kuuluivat myös Kuhankosken voimalaitos ja Mäntän tehtaiden voimaosastot. Tourujoen voimala on rakennettu 1941 ja sen teho on 620 kVA / 520 kW 1,5-3,5 GWh/vuosi. Patorakenteen peruskunnostus tehtiin 2005. Nykyään vesivoimalan omistaa Jyväskylän Energia. Voimala säännöstelee Tourujoen vesistöä ja tuottaa vuodessa muutaman gigawattitunnin vesisähköä. Vuonna 1959 kaupunki osti Kankaan noin 200 taloa käsittävän sähköverkon Nykyisin tehtaalle tulee Kangasvuoresta 110kV sähkölinja.


title: Kankaan paperitehdas

text: Tehtaan toimintaan liittyi myös Laukaassa sijaitseva Kuhankosken voimalaitos vuosina 1923–1988. Voimalaitokselta rakennettiin suurjännitelinja kankaalle 1922. Voimalaitos tuotti alkuun sähköä Kankaan tehtaan tarpeisiin sekä myöhemmin myös Mäntän tehtaille. Kuhankoski–Kangas-välin 45 kV:n sähkölinja valmistui 2.4.1923


title: Kankaan paperitehdas

text: Kangas-mänttä rakentaminen alkoi kesällä 1924 ja se valmistui 22.2.1925. Jolloin kytkettiin mänttän tehtaiden muuntoasema -kuhankosken voimalaitokseen.


title: Kankaan paperitehdas

text: Kuhankoski- Kangas linja purettiin 1990-luvun alussa pois. Kangas–Mänttä-linjan purkamisen ajankohdasta ei ole tietoa.


title: Kankaan paperitehdas

text: Tehtaan vieressä Tourujoen varrella sijaitseva punatiilinen muuntoasema (45/0,4 kV) on paikoillaan, mutta toimintaa siinä ei nykyään ole. Se toimi keskusasemana tehtaan sähkönjakelulle ja siitä eteenpäin sekä 45 kV:n kytkiasemana Mäntän linjaan. Se kuului Kuhankoski–Kangas–Mänttä -linjan alkupäähän. Aikoinaan muuntoasemallakin on ollut miehitys. Loppuajasta tehtaan höyryasemalta oltiin radiopuhelinyhteydessä Kuhankosken voimalaitokselle. Tarvittaessa sieltä kysyttiin teholukemia ja pyydettiin lisäämään tai vähentämään tehoa tehtaiden kulutustilanteen mukaan.


title: Kankaan paperitehdas

text: Gustaf Adolf Serlachiuksen vuonna 1863 perustaman G. A. Serlachius Oy:n kuljetusosasto omisti myös lukuisia kapearaiteisia ratoja, mutta niillä ei harjoitettu julkista liikennettä. Niistä merkittävimmät olivat Kankaan tehtaiden 600 mm:n raideleveydellä olleet radat. Tehtaan tarvitsemat vaihtotyöt hoidettiin loppuaikoina VR:n kalustolla, aiemmin tehtaalla oli vaihtotyöhön oma veturi.


title: Kankaan paperitehdas

text: Tehtaalla toimi oma tehdaspalokunta ja ensiapuryhmiä. Vuonna 1986 oli Kankaalla suurkatastrofiharjoitus, johon ne osallistuivat. Paloasemana toimi tehtaan pääporttirakennus, jossa oli myös vartiointikeskus. G AS Kankaan paperitehtaan TPK . Metsä-serla Kankaan paperitehtaan TPK. Kankaan paperitehtaan TPK M-Real. Osallistui useisina vuosina TPK Jehumalja kilpailuihin. Tehtaalla oli paloauto ja miehistöauto.


title: Kankaan paperitehdas

text: Tehtaalla oli suurpaloja. Vuonna 1997 oli paperivarastopalo. Vuonna 2014 tuli tuhosi Kankaan tehtaan uuden osan entisen paperikonehallin. Palo rajoittui entisen paperikone 4:n rakennukseen ja tuhosi räystäsrakenteita noin 45 metrin matkalta. Tyhjän rakennuksen katolla tehtiin purkutöitä, joista palo sai alkunsa kun polttoleikattiin putkistoa. Tehdaspalokunta huolsi tehtaan palosammuttimet itse ja huolehti muistakin palontorjuntavälineistä.


title: Wallander – Ennen routaa

text: Wallander: Ennen routaa on vuonna 2005 valmistunut ruotsalainen elokuva, joka pohjautuu kirjailija Henning Mankellin samannimiseen menestysromaaniin, joka ilmestyi vuonna 2002. Elokuva on Wallander-elokuvasarjan ensimmäinen osa ja elokuvista ainoa, joka perustuu aiemmin julkaistuun kirjaan.


title: Wallander – Ennen routaa

text: Elokuva kertoo komisario Kurt Wallanderista ja tämän tyttärestä Lindasta, joka on juuri valmistunut poliisikoulusta ja aloittaa työt isänsä rinnalla Ystadin poliisilaitoksella. Kadonneen naisen etsintä muuttuu murhatutkinnaksi, kun metsästä löytyy ruumis. Ystadissa vaikuttava kiivas uskonlahko, jossa Lindan ystävä Anna on mukana, osoittuu vaaralliseksi ja väkivaltaakin käyttäväksi.


title: Arlene Dahl

text: Arlene Dahl (s. 11. elokuuta 1925 Minneapolis, Minnesota) on yhdysvaltalainen näyttelijä. Hänen poikansa Lorenzo Lamas on myös menestynyt näyttelijänä.


title: Arlene Dahl

text: Minneapolisissa syntyneellä Dahlilla on norjalaisia sukujuuria. Hänen elokuviaan ovat muun muassa "Kolme pientä sanaa" (1950), "Punainen jälki" (1956) ja "Matka maan keskipisteeseen" (1959).


title: Arlene Dahl

text: Dahlilla oli 1980-luvun alkupuolella vakituinen rooli Lucinda Schenck Wilsonina televisiosarjassa "One Life to Live". Vielä myöhemmin hän on esiintynyt muun muassa sarjassa "All My Children". Hänellä on tähti Hollywood Walk of Famella.


title: Pesärikko

text: Pesärikko on kirjailija Orvokki Aution trilogia, joka koostuu kolmesta romaanista: "Viistotaival" (1980), "Kotipesä", 1982 ja "Merkki päällä", 1985. Trilogia on myöhemmin ilmestynyt myös yhtenä kokonaisuutena nimellä "Pesärikko".


title: Pesärikko

text: Teosten pohjalta Autio on dramatisoinut myös näytelmän "Pesärikko", joka ensiesitettiin KOM-teatterissa 1989, keskeisissä rooleissa Pekka Valkeejärvi, Vieno Saaristo, Tuula Väänänen ja Kati Outinen.


title: Pesärikko

text: Yleisradion Draama-osasto teki Pesärikosta kolmiosaisen tv-elokuvan. Timo Bergholmin ohjaaman Pesärikon ensiesitykset olivat 13.11.2000-27.11.2000 YLE TV1:n Kotikatsomossa. Käsikirjoituksen laati Marjut Komulainen ja musiikin Otto Donner. Pääosissa olivat Minttu Mustakallio (Armi) ja Pekka Valkeejärvi (Olavi) sekä Ritva Oksanen (Olavin äiti Laimi) ja Ritva Ahonen (Ilmi).


title: Pesärikko

text: Autio kuvaa teoksissaan voimakkaita pohjalaisnaisia ja pohjalaisen maalaisympäristön sosiaalista kontrollia. Miehet musertuvat näissä olosuhteissa.


title: Pesärikko

text: Raili Mykkäsen mukaan televisioelokuva on suomalaisena elämänkuvauksena tasapainoista ja puhuttelevaa draamaa. Arja-Anneli Tuomisen mukaan televisioelokuvan Etelä-Pohjanmaa on vaikuttava ; se on avara ja ahdistava. Laakeassa maisemassa kaikki näkyy, naapurien silmistä on vaikea olla poissa. Tuominen nostaa otsikkoon jo kirjasarjasta tutun sanonnan: "Mitä siitä ihmisekkin sanoo".


title: Joseph Wiseman

text: Joseph Wiseman (15. toukokuuta 1918 – 19. lokakuuta 2009) oli kanadalainen näyttelijä, joka esitti tohtori Julius Non roolin James Bond -elokuvassa "Salainen agentti 007 ja tohtori No" (1962). Muihin tuotoksiin lukeutuvat lännenelokuva "Leppymättömät" (1960) sekä esiintymiset lukuisissa televisiosarjoissa, joiden parissa hän työskenteli myöhemmälläkin iällään.


title: Joseph Wiseman

text: Wisemanin tytär kertoi isänsä kuoltua tämän inhonneen Tohtori Non konnanrooliaan ja pelänneen, että hänet muistetaan vain siitä näyttämösuoritustensa sijaan.


title: Islanninsimpukka

text:
Islanninsimpukka ("Arctica islandica") on merenpohjan nilviäislaji, jonka
hallussa on pitkäikäisimmän elävänä tavatun eläimen maailmanennätys.


title: Islanninsimpukka

text: Islanninsimpukka elää lauhkean ja viileän Pohjois-Atlantin rannikkovesissä vedenrajasta 400 metrin syvyyteen, kokonaan tai osittain pohjamutaan tai hiekkaan kaivautuneena. Sen elinalue Euroopassa ulottuu Lounais-Espanjasta Islantiin ja Vienanmerelle, ja se elää myös Itämeren lounaisosan syvänteissä. Pohjois-Amerikassa sitä tavataan Pohjois-Carolinasta Newfoundlandiin.


title: Islanninsimpukka

text: Islanninsimpukan muoto on pyöreähkö ja se kasvaa noin 13 cm:n mittaiseksi.Kuori on epätavallisen paksu, kova ja painava. Nuorena kuori on oranssinruskea, vanhemmiten mustanruskea. Kovat kuoret säilyvät hyvin eläimen kuoltuakin ja niitä näkee yleisesti esimerkiksi Pohjanmeren ja Norjan rannikoille huuhtoutuneena; tumma pintakerros on tällöin usein kulunut pois. Toisaalta ne säilyvät fossiileina ja ovat siksi käyttökelpoisia muinaisilmasto-olojen jäljittämisessä.


title: Islanninsimpukka

text: Islanninsimpukkaa pyydetään kaupallisesti ihmisravinnoksi Pohjois-Amerikassa, muttei Euroopassa. Lihaa käytetään keitoissa ja kastikkeissa. Tärkein pyyntiväline on hydraulinen hara, joka vesisuihkulla irrottaa eläimet pohjasedimentistä. Vuosisaaliit 2000-luvulla ovat olleet alle 20 000 tonnia lihaa vuosittain, mikä on alle pyyntikiintiön.


title: Islanninsimpukka

text: Islanninsimpukan kasvu on hidasta ja se elää poikkeuksellisen vanhaksi, jopa satoja vuosia. Simpukan ikä voidaan laskea sen kuoren kasvuvyöhykkeistä. Vuonna 2007 määritettiin tähän mennessä maailman todennetusti vanhimmaksi eläneen yksittäisen eläinyksilön ikä 405–410-vuotiaasta, Islannin vesiltä 80 metrin syvyydestä v. 2006 kerätystä islanninsimpukkayksilöstä, jonka elämä päättyi tähän.


title: Kirkniemen paperitehdas

text: Kirkniemen paperitehdas on Sappi Limited-konserniin kuuluva paperitehdas Lohjan Jönsbölen kaupunginosassa. Tehtaan perusti Metsäliiton Teollisuus Oy ja vuonna 1966 käynnistyi ensimmäinen paperikone. Sappi Limited osti tehtaan vuonna 2009 M-real-yhtymältä. Tehtaalla on kolme paperikonetta, jotka kaikki valmistavat päällystettyä aikakauslehtipaperia. Tehdas on viimeisin green field -paperitehdas Suomessa ja voimalaitokselle rakennettiin vuonna 2015 uusi kiertoleijupetikattila.


title: Kirkniemen paperitehdas

text: Tehtaalla on kolme paperikonelinjaa, voimalaitos, vedenpuhdistamo sekä mekaanisen massan valmistus. Paperikoneiden yhteinen vuosituotantokapasiteetti on 740 000 t. Paperikonelinjoilla on yhteensä 7 superkalanteria, 1 mattakalanteri ja 5 pituusleikkuria. Tehtaassa työskentelee noin 550 henkilöä.


title: Kirkniemen paperitehdas

text: Tehtaalla on omaa rautatiekalustoa tehdasalueen sisäistä vaihtotyötä varten.Aiemmin tehtaalla on ollut käytössä myös:


title: Eric Hobsbawm

text: Eric John Ernest Hobsbawm [ˈhɒbzbɔːm] CH (9. kesäkuuta 1917 Aleksandria, Egypti – 1. lokakuuta 2012 Lontoo) oli brittiläinen historiantutkija. Hän tuli tunnetuksi varsinkin yhtenä merkittävimmistä marxilaisen historiantutkimuksen nimistä. Hänen tunnetuimpia julkaisujaan on "Äärimmäisyyksien aika" (1994).


title: Eric Hobsbawm

text: Hobsbawmin vanhemmat olivat juutalaisia. Hän vietti lapsuutensa saksankielisillä alueilla – Wienissä ja Berliinissä – mutta hän ja hänen nuorempi sisarensa Nancy oppivat äidinkielenään englannin. Hän jäi orvoksi menetettyään äitinsä 14-vuotiaana ja muutti vuonna 1933 Lontooseen.


title: Eric Hobsbawm

text: Poliittisesti Hobsbawm kuului Ison-Britannian kommunistiseen puolueeseen, josta hän erosi vain pari vuotta ennen sen lakkautusta vuonna 1991. Kun Neuvostoliitto aloitti talvisodan Suomea vastaan 1939, hän antoi hyökkäykselle tukensa. Kuitenkin käydessään Suomessa 1990-luvun alussa hän pyysi anteeksi toimintaansa. Hobsbawm allekirjoitti historioitsijoiden kirjeen, jossa protestoitiin Neuvostoliiton Unkarin miehitystä ja puolsi intohimoisesti Prahan kevättä.


title: Eric Hobsbawm

text: Hän opiskeli muun muassa Cambridgen yliopistossa ja luennoi myöhemmin eri puolilla maailmaa. Hobsbawm oli erittäin kielitaitoinen: hän puhui englantia, saksaa, ranskaa, espanjaa sekä italiaa ja ymmärsi hollantia, portugalia ja katalaania. Hobsbawm oli kahdesti naimisissa.


title: Eric Hobsbawm

text: Hobsbawm oli Lontoossa toimivat Royal Societyn jäsen vuodesta 1978 ja kuului Order of the Companions of Honour -kunniaritarikuntaanvuodesta 1998. Vuonna 2003 hän sai Balzan-palkinnon.


title: Eric Hobsbawm

text: Kirjassa "The Invention of Tradition" (Perinteen keksiminen, 1983) Hobsbawm kohdistaa mielenkiintonsa erityisesti vuosien 1870-1914 väliseen ajanjaksoon. Hänen mukaansa ajankohdan traditioiden keksimisessä kolme innovaatiota olivat keskeisiä: perusopetuksen järjestäminen, julkisten seremonioiden organisoiminen ja julkisten monumenttien massatuottaminen. Näistä viimeistä on lähestytty statuomanian käsitteen avulla. Varsinkin kouluopetus, julkiset seremoniat ja monumenttien pystyttämiset edistivät tehokkaasti yhteisöllisyyttä ja ryhmäidentiteettiä, sekä tuottivat ja siirsivät traditioita.


title: Somalian šillinki

text: Somalian šillinki () on Somalian rahayksikkö vuodesta 1962. Sen valuuttatunnus on SOS. Sillä on käytössä 5, 10, 25, 50 ja 100 šillingin kolikot, ja 5, 10, 20, 50, 100, 500, 1000 setelit.


title: Irving Penn

text: Irving Penn (16. kesäkuuta 1917 Plainfield, New Jersey, Yhdysvallat – 7. lokakuuta 2009 New York, New York, Yhdysvallat) oli yhdysvaltalainen valokuvaaja.


title: Irving Penn

text: Irving Penn opiskeli Aleksei Brodovitšin oppilaana Philadelphia Museum Schoolissa, josta hän valmistui vuonna 1938. Hänen piirustuksiaan ilmestyi Harper's Bazaarissa, ja hän myös maalasi. Hän lähti Meksikoon maalaamaan, mutta työ ei luistanut toivotusti, joten hän palasi New Yorkiin, jossa pääsi tuttavuuksien kautta suunnittelemaan kansia Voguelle. Kun lehden kuvaajat eivät halunneet toteuttaa hänen suunnitelmiaan, hän ryhtyi kuvaamaan itse. Valokuvajan ura pääsi vauhtiin, ja hänet tunnettin toisen maailmansodan jälkeen kuvien hienostuneesta ja lumoavasta naisellisuudeesta.


title: Irving Penn

text: Penn valokuvasi Voguelle vuosien mittaan 150 kantta. Yhtenä ensimmäisistä valokuvaajista hän käytti aiheen taustana pelkkää valkoista tai harmaata taustakangasta, mutta osasi soveltaa yksinkertaisuutta paremmin kuin muut valokuvaajat. Penn laajensi yksinkertaista studiotaan ja rakensi sinne pystysuoria kulmikkaita taustoja, joista syntyi jyrkkärajainen terävä nurkka. Kun Penn sijoitti aiheen siihen ahtaaseen, perinteisestä poikkeavaan tilaan, muotokuviin syntyi aivan uudenlaista dramatiikkaan, kun katsojan huomio kiinnittyi henkilöön ja tämän ilmeisiin. Monissa kuvissa aiheet ovat ikään kuin kiilautuneet nurkkaan. Tällä tekniikalla kuvattuja henkilöitä ovat muun muassa Martha Graham, Marcel Duchamp, Pablo Picasso, Georgia O'Keeffe, W. H. Auden, Igor Stravinsky ja Marlene Dietrich.


title: Irving Penn

text: Vaikka Penn oli studiosalaman mestari, muotokuvat hän kuvasi ikkunasta tulevalla luonnonvalolla. Kun hän matkusti Uuteen-Guineaan ja muihin maihin kuvaamaan alkuperäisväestöä, hän rakensi siirrettävän studion, johon päivänvalo tuli pohjoisesta synnyttäen hyvin vaikuttavia tuloksia. Niissä kuvissa on sama tuntuma kuin hänen tunnetuista henkilöistä tekemissään muotokuvissa: ne ovat kauniita, luonnollisesti valaistuja, mutta tausta on neutraali, ja kuvien tunnelma on oudosti kuin 1800-luvun etnografisissa kuvissa.


title: Irving Penn

text: Penn oli vuodesta 1950 naimisissa malli ja kuvanveistäjä Lisa Fonssagrivesin (k. 1992) kanssa; pari sai pojan Tomin. Pennin nuorempi veli on elokuvaohjaaja Arthur Penn.


title: Irving Penn

text: Selkeys, sommittely, huolellinen kuvauskohteen asettelu ja valon käyttö luonnehtivat Pennin työtä. Hän kuvasi myös asetelmia satunnaisia esineitä hyvin tarkasti ja selkeästi suunnitelluissa asetteluissa. Voguen muotikuvissa hän keskittyi mallin ja vaatteen suhteeseen ja karsi kaiken epäolennaisen.


title: Irving Penn

text: Pennin kuvat ovat aina hyvin seesteisiä, mutta aiheet vaihtelevat. Kuvat ovat usein niin paljon aikaansa edellä, että niitä on arvostettu modernistisessa kaanonissa vasta vuosia niiden syntymisen jälkeen. Esimerkiksi vuosina 1949–1950 hän otti kuvasarjan alastomista malleista, joiden vartalot ovat niin laihoja kuin pyöreitäkin, mutta kuvat olivat näytteillä vasta 1980.


title: Irving Penn

text: Hän suunnitteli ruoasta ja esineistä hyvin taidokkaita asetelmia, toisaalta hyvin niukkoja mutta äärimmäisen tarkasti suunniteltuja, niin että kuvauskohde on selkeä ja ilmentää viivan ja tilan abstraktia vuorovaikutusta.


title: Irving Penn

text: Penn julkaisi useita kuvateoksia, joista tuorein on "A Notebook at Random". Siinä on runsas valikoima valokuvia, maalauksia ja dokumentteja hänen työtavoistaan. Smithsonian American Art Museumin pysyvässä kokoelmassa on hopeagelatiinivedos Pennin kuvasta "The Tarot Reader", jonka hän otti 1949 Jean Patchettista ja surrealistimaalarista Bridget Tichenorista.


title: Irving Penn

text: Irving Penn Archives on kokoelma Pennin uraan liittyvistä esineistä ja materiaaleista, ja sitä ylläpitää Ryerson & Burnham Libraries Art Institute of Chicagossa.


title: Irving Penn

text: 53 Pennin valokuvaa oli vuonna 2002 yksityisnäyttelyssä Metropolitanin taidemuseossa. Monissa vedoksissa aiheet ovat veistoksellisia ja kuin primitiivisia Venuksia. Hänen kuviensa tarkat yksityiskohdat ja selkeys eivät olisi olleet mahdollsiia olla esillä aiemmin. Heinäkuussa 2005 Pennin teoksia oli esillä National Gallery of Artissa Washingtonissa näyttelyssä "Irving Penn: Platinum Prints." Vuonna 2008 oli 67 muotokuvaa Morgan Library & Museumissa New Yorkissa näyttelyssä "Close Encounters".


title: Irving Penn

text: Getty-museossa avattiin syyskuussa 2009 laajin näyttely Penn teoksista. Näyttelyssä "The Small Trades" oli 252 täysimittaista muotokuvaa vuosilta 1950–1951. Kuvauspaikkoja olivat New York, Pariisi ja Lontoo.


title: Irving Penn

text: Vuonna 1985 Pennille myönnettiin kansainvälinen Hasselblad-palkinto.


title: Flying Tiger

text: Flying Tiger on urheiluveneeksi luokiteltava yksityyppikilpapurjevene. Flying Tiger 10M on 10 metriä pitkä kilpavene, joka painaa 1 985 kg ja jossa on hiilikuidusta valmistettu takila. Purjepinta-ala vastatuuleen on 60,8 m ja genaakkerin kanssa myötätuuleen 144 m. Veneessä on nostoköli, joka mahdollistaa sen, että köli voidaan nostaa 2,23 m syväyksestä 1 m syväykseen. Veneitä on vuodessa tilattu lähes 200 kappaletta ja toimitettu yli 70 (2007), pääasiallisesti Pohjois-Amerikkaan ja Australiaan. Flying Tigerin on suunnitellut Robert Perry. Valmistusoikeudet omistaa amerikkalainen Hiptrader Ltd. Veneen kokoonpano suoritetaan Kiinassa, Hansheng Yachtsin tehtaalla Xiamenissa. Vene mittaa hyvin IRC-mittasääntöön, joka on yleistymässä maailmalla ja korvaamassa IMS-sääntöä. Tämä mahdollistaa sen, että veneellä voi kilpailla menestyksekkäästi myös tasoituskilpailuissa, vaikka vene on suunniteltu yksityyppiluokaksi.


title: Flying Tiger

text:
Flying Tiger 10M veneen tarina sai alkunsa vuonna 2005, kun Bill Stevens esitteli ajatustaan uudesta projektista venesuunnittelija Robert Perrylle. Bill Stevens ehdotti, että suunniteltaisiin uusi kilpavene. Ajatuksena oli suunnitella halpa ja suoritukykyinen yksityyppiluokan vene. Veneen tuli lisäksi mahtua standardikokoiseen merikonttiin kuljetusta varten. Stevens tunsi Kiinasta useita veneveistämöjä aikaisempien projektien tiimoilta, joten tarvittiin vain hyvä suunnitelma. Perry suunnitteli luonnoksen ja lähetti sen Stevensille, joka laittoi piirustukset
Saling Anarchy keskustelupalstalle pyytäen kommentteja.


title: Flying Tiger

text: Kilpapurjehtijat tarttuivat välittömästi aiheeseen ja ehdotuksia parannuksista tuli ympäri maailmaa tuhansia. Robert Perry liittyi keskusteluun ja alkoi kiivas ajatustenvaihto. Osa ehdotuksista päätyi lopulliseen suunnitelmaan jonka kanssa Bill Stevens matkusti keskustelemaan Kiinaan veneveistämöiden kanssa. Valmistajaksi valittiin Hansheng Yachts Xiamenista joka oli valmistanut komposiittirakenteisia veneitä jo vuodesta 1984. Hansheng Yachts oli aikaisemmin totauttanut useita Stevensin One Off -projekteja. Bill Stevens tarjosi 50 ensimmäiselle halukkaalle venettä 50 000 dollarin hintaan 1 000 dollarin varausmaksua vastaan. Ensimmäiset 50 venettä varattiin nopeasti ja tuotanto saatiin käyntiin. Purjehtijat halusivat ostaa yksinkertaisen kilpaveneen vailla turhia mukavuuksia, josta hintansa ansiosta kehittyi tiivis yksityyppiluokka.


title: Concetta Tomei

text: Concetta Tomei (s. 30. joulukuuta 1945) on yhdysvaltalainen näyttelijä. Hän valmistui Wisconsinin–Madisonin yliopistosta ja työskenteli ennen näyttelijänuraansa opettajana.


title: Concetta Tomei

text: Tomei on tehnyt työtä sekä teatterissa, televisiossa että elokuvissa. Televisiossa eräs tunnetuimmista rooleista oli Lyndan osa sarjassa "Vain yksi elämä".


title: Concetta Tomei

text: Tomei kasvoi Kenoshassa, Wisconsinissa, eikä ole sukua Marisa Tomeille. Hänellä on italialaisia sukujuuria.


title: Rakkauden gangsterit

text: Rakkauden gangsterit on Tehosekoittimen kuudes studioalbumi vuodelta 2001.


title: Rakkauden gangsterit

text:
Albumi debytoi Suomen virallisen listan toisella sijalla, ja pysyi listalla yhteensä kymmenen viikkoa.
Kaikki kappaleet säveltänyt Matti Mikkola.


title: John Ritter

text: Jonathan Southworth ”John” Ritter (17. syyskuuta 1948 – 11. syyskuuta 2003) oli yhdysvaltalainen näyttelijä. Hänet muistetaan muun muassa "Three's Company" -sarjasta, jossa esittämästään roolista hän sai Emmy-palkinnon ja Golden Globen.


title: John Ritter

text: Ritter esiintyi muiden muassa elokuvassa "Se" (1990).


title: John Ritter

text: Ritter aloitti vuonna 2002 uuden televisioroolin "Teinitytön kasvatusoppaassa". Hän kuitenkin kuoli syyskuussa 2003 kesken aktiivisen uransa. Syyksi todettiin aortan repeämä.


title: John Ritter

text: Ritterillä on tähti Hollywood Walk of Famella, kuten myös hänen isällään Tex Ritterillä. Hänen äitinsä oli näyttelijä Dorothy Fay. Ritter oli kahdesti naimisissa, ja hänellä oli neljä lasta, kolme ensimmäisen vaimonsa Nancy Morganin ja yksi toisen vaimonsa Amy Yasbeckin kanssa. Lapsista vanhin, näyttelijä Jason Ritter, syntyi vuonna 1980 ja nuorin 1998.


title: Freak Out

text: Freak Out on Tehosekoittimen neljäs studioalbumi, joka julkaistiin 14. toukokuuta 1999.


title: Freak Out

text: Albumi nousi Suomen virallisen listan yhdeksännelle sijalle, ja se pysyi listalla yhteensä kahdeksan viikkoa.


title: Freak Out

text: Kaikki kappaleet säveltänyt Matti Mikkola.


title: Tuesday Weld

text: Susan Ker "Tuesday" Weld (s. 27. elokuuta 1943) on yhdysvaltalainen näyttelijä.


title: Tuesday Weld

text: Weld syntyi New Yorkissa ja menetti isänsä jo vuonna 1947. Hän oli vuonna 1978 ehdolla Parhaan naissivuosan Oscar-palkinnon ja vuonna 1985 Baftan saajaksi.


title: Tuesday Weld

text: Weldille myönnettiin lupaavimman tulokkaan Golden Globe vuonna 1960. Muutamia hänen elokuvistaan ovat "Täyskäsi-Kid" (1965), "Lain tällä puolella" (1971) ja "Suuri gangsterisota" (1984).


title: Tuesday Weld

text: Weld on ollut kolmesti naimisissa, mutta kaikki avioliitot ovat päättyneet eroon. Hänellä on lapsia liitoista. Entiset puolisot ovat:


title: Joe Davis

text: Joe Davis, OBE (15. huhtikuuta 1901 Whitwell, Derbyshire, Englanti – 10. heinäkuuta 1978 Hampshire, Englanti) oli englantilainen snookerinpelaaja. Hän voitti pelissä viisitoista peräkkäistä maailmanmestaruutta vuosina 1927–1940 ja 1946. Davis pelasi myös englantilaista biljardia.


title: Joe Davis

text: Joe Davis oli järjestämässä ensimmäistä snookerin maailmanmestaruusmittelöä vuonna 1927, ja hän voitti sen.


title: Pinchas Zukerman

text: Pinchas Zukerman (; s. 16. heinäkuuta 1948) on israelilainen viulisti ja kapellimestari, joka nimitettiin vuonna 1998 Kanadan "National Arts Centre Orchestran" johtajaksi.


title: Pinchas Zukerman

text: Zukerman syntyi Tel Avivissa ja aloitti opintonsa sikäläisessä musiikkiakatemiassa kahdeksanvuotiaana, opiskeli Juilliard Schoolissa 12-vuotiaasta alkaen, teki ensiesiintymisensä New Yorkissa 1963 ja johti vuosina 1980–1987 "Saint Paul Chamber Orchestraa" Minnesotassa. 2000-luvun alkuun mennessä hän oli tehnyt yli sata levytystä solistina.


title: Pinchas Zukerman

text: Zukerman on saanut Grammyn kaksi kertaa: 1980 ja 1981. Niiden ohella voittanut National Medal of Artsia edeltäneen taidemitalin, jonka Ronald Reagan hänelle myönsi vuonna 1983. Hän opettaa Manhattan School of Musicissa ja oli vuosina 1985–1998 naimisissa näyttelijä Tuesday Weldin kanssa.


title: Shlomo Mintz

text: Shlomo Mintz (; s. 30. lokakuuta 1957) on israelilainen viulisti ja kapellimestari. Hän syntyi Moskovassa ja opiskeli Ilona Feherin johdolla, jonka välityksellä hän tutustui myös Isaac Sterniin.


title: Shlomo Mintz

text: Mintz oli tuomariston jäsenenä Kansainvälisessä Henryk Wieniawski -viulukilpailussa Poznańissa, Puolassa vuonna 2001.


title: Shlomo Mintz

text: Mintz on soittanut useiden aikakausien huomattavimpia viuluteoksia – hänen levyttämiään säveltäjiä ovat muiden muassa Johann Sebastian Bach, Max Bruch, Felix Mendelssohn Bartholdy, Niccolò Paganini, Sergei Prokofjev ja Jean Sibelius.


title: Antero Taivalsaari

text: Antero Taivalsaari (s. Säynätsalo) on kauppatieteen tohtori ja Tampereen teknillisen yliopiston dosentti. Hän kehitti työnantajansa Sun Microsystemsin palveluksessa kollegansa Bill Bushin kanssa matkapuhelimiin sopivan Java-alustan, niin sanotun mobiili-Javan. Vuonna 2007 arvioitiin yli 1,5 miljardin matkapuhelimen käyttävän ainakin osaa Taivalsaaren osaltaan kehittämästä koodista.


title: Antero Taivalsaari

text: Hänet nimettiin 2007 Jyväskylän yliopiston vuoden alumniksi.


title: Afrikanvaris

text:
Afrikanvaris, aikaisemmalta nimeltään mustavalkovaris ("Corvus albus") on afrikkalainen varista ("Corvus corone cornix") muistuttava varpuslintu. Lajin nimesi Philipp Ludwig Statius Müller 1776.
__notoc__
Linnun pituus on noin 45 senttiä, siipien kärkiväli 98–110 senttiä ja paino 400–570 grammaa. Hieman varista suurempi ja rotevampi. Nokka, pyrstö ja siivet pidemmät kuin variksen. Höyhenpuku muuten musta mutta rinta, kupeet ja kaularengas valkoiset. Sukupuolet ovat samanvärisiä, koiras on hiukan kookkaampi. Nuori lintu on höyhenpuvultaan vanhan kaltainen. Tavallisin ääni on mustavarismainen raakkuna.


title: Afrikanvaris

text: Paikkalintu lähes koko Saharan eteläpuolisessa Afrikassa sekä Madagaskarilla, Komoreilla ja Aldabran saariryhmässä Intian valtamerellä. Afrikanvariksen esiintymisalue on kooltaan 19 miljoonaa neliökilometriä ja lajin kanta on elinvoimainen.


title: Afrikanvaris

text: Jotkut tutkijat pitävät Itä-Afrikassa esiintyvää arokorpin alalajia "Corvus ruficollis edithae" afrikanvarisen alalajina.


title: Afrikanvaris

text: Harvapuustoiset ja aukkoiset metsät, ihmisasutuksen seurana kylissä ja maaseudulla.


title: Afrikanvaris

text: Pesä on tavallisesti järeässä erillään kasvavassa puussa tai puhelinpylvään poikkipienalla. Pesintä tapahtuu syys-marraskuussa. Munia on 4-5 ja naaras hautoo niitä 18-19 päivää. Poikasia hoitavat molemmat puolisot. Poikaset ovat lentokykyisiä 6-viikkoisina.


title: Afrikanvaris

text: Kaikkiruokainen kuten varis. Syö maassa eläviä selkärangattomia, pikkunisäkkäitä, linnunpoikasia ja -munia, viljaa, raatoja, teurasjätteitä jne.


title: Nikolaj Znaider

text: Nikolaj Znaider (s. 5. heinäkuuta 1975) on tanskalainen viulisti. Hänellä on puolalais-israelilaisia sukujuuria. Hän on tehnyt yhteistyötä useiden kansainvälisten, varsinkin yhdysvaltalaisten orkesterien kanssa ja levyttänyt muun muassa Johannes Brahmsia. Hän voitti belgialaisen Kuningatar Elisabetin musiikkikilpailun vuonna 1997.


title: George Szell

text: George Szell (7. kesäkuuta 1897 – 30. heinäkuuta 1970) oli unkarilaissyntyinen kapellimestari. Hän kasvoi Wienissä ja tutustui 1910-luvulla Berliinissä henkilökohtaisesti Richard Straussiin. Hän pakeni Euroopasta sodan jaloista ja oli Yhdysvaltain kansalainen vuodesta 1946. Hän johti Clevelandin orkesteria kuolemaansa saakka.


title: Blau und weiß

text: Blau und weiß on Jukka Kuoppamäen saksankielinen albumi vuodelta 1973.


title: Blau und weiß

text: A-puoli


title: Blau und weiß

text: B-puoli


title: Franz Welser-Möst

text: Franz Welser-Möst (s. 16. elokuuta 1960) on itävaltalainen kapellimestari. Hän on ollut Clevelandin orkesterin johtajana vuodesta 2002; tätä aiemmin hän oli johtanut Lontoon filharmonikkoja ja Zürichin oopperaa. Hänen kauttaan Clevelandissa on jatkettu vuoteen 2018 saakka, jolloin orkesteri täyttää sata vuotta.


title: Franz Welser-Möst

text: Welser-Möst nimitettiin Wienin valtionoopperan ylikapellimestariksi syksystä 2010 alkaen. Hän johti myös Wienin filharmonikkojen uudenvuoden konsertin 2010/2011.


title: Galina Grigorjeva

text: Galina Grigorjeva eli Halyna Hryhor'yeva (, ) (s. 1962 Simferopol, Ukrainan SNT, Neuvostoliitto) on Tallinnassa, Virossa asuva ukrainalaissyntyinen säveltäjä.


title: Galina Grigorjeva

text: Galina Grigorjeva on opiskellut kotikaupunkinsa musiikkikoulussa ja Odessan konservatoriossa. Hän valmistui professori Juri Falikin oppilaana Pietarin konservatoriosta vuonna 1991 ja täydensi opintojaan 1994–1998 Viron musiikkiakatemiassa, jossa hän oli jatko-opiskelijana Lepo Sumeran oppilaana. Hän asuu nykyisin Tallinnassa ja toimii vapaana säveltäjänä.


title: Galina Grigorjeva

text: Grigorjevan sävellyksissä huomio kiinnittyy sielukkuuteen ja hienovireiseen sävelkieleen. Hänen musiikkinsa lähtökohtana on melodinen ajattelu. Grigorjevalla on voimakas yhteys slaavilaisen hengellisen musiikin perinteeseen, mutta myös vanhempaan eurooppalaiseen moniäänisyyteen. Hänen töidensä sävelkuva on läpinäkyvä ja hienostunut. Hän huomioi erittäin tarkasti jokaisen yksittäisen intervallin ja intonaation ilmaisuvoiman ja merkityksen suhteen.


title: Margo Kõlar

text: Margo Kõlar (s. 2. lokakuuta 1961 Tartto) on virolainen säveltäjä.


title: Margo Kõlar

text: Margo Kõlar on Viron musiikki- ja teatteriakatemian dosentti ja elektronisen musiikin studion johtaja. Säveltämisen ja opetustyön ohella hän tekee myös ääniohjauksia ja on Heinavanker-yhtyeen taiteellinen johtaja. Margo Kõlar väitteli tammikuussa 2006 musiikin tohtoriksi.


title: Metyylijodidi

text: Metyylijodidin kemiallinen kaava on CHI. Aineesta käytetään myös nimeä "jodimetaani".


title: Metyylijodidi

text: Metyylijodidi on normaaliolosuhteissa palamatonta olomuodoltaan väritöntä nestettä, jolla on tunnusomainen haju. Aine muuttuu ruskeaksi valon ja kosteuden vaikutuksesta. Metyylijodidin moolimassa on 142,0 g/mol, sulamispiste −66,5 °C, kiehumispiste 42,5 °C, suhteellinen tiheys 2,3 g/cm (vesi = 1,0 g/cm) ja CAS-numero 74-88-4. Ainetta liukenee 20 °C:n lämpötilassa veteen 1,4 g/100 ml.


title: Metyylijodidi

text: Metyylijodidi hajoaa kuumentuessaan yli 270 °C:en lämpötilan, jolloin siitä muodostuu vetyjodidia (HI). Aine reagoi kiivaasti voimakkaiden hapettimien kanssa.


title: Metyylijodidi

text: Metyylijodidista voi syntyä ilmaan haihtumalla 20 °C:en lämpötilassa hyvin nopeasti haitallisia pitoisuuksia aiheuttaen vaaratilanteen. Aineen höyry voi kerääntyä mataliin tiloihin aiheuttaen hapenpuutetta, koska metyylijodidin suhteellinen höyry-ilma-seoksen tiheys 20 °C:ssa (ilma = 1) on 2.9 eli se on ilmaa raskaampaa.


title: Metyylijodidi

text: Lyhytaikaisessa altistumisessa metyylijodidi ärsyttää silmiä, ihoa ja hengitysteitä sekä altistumisesta voi seurata vaikutuksia keskushermostoon. Vaikutukset keskushermostoon voivat ilmaantuvat vasta päivien tai viikkojen kuluttua altistumisesta.


title: René Pape

text: René Pape (s. 4. syyskuuta 1964 Dresden) on saksalainen laulaja, äänialaltaan basso.


title: René Pape

text: Pape syntyi Dresdenissä. Papen vanhemmat erosivat tämän ollessa kaksivuotias ja hän kiinnostui musiikista isovanhempiensa kautta. Pape opiskeli musiikkia Dresdenin Kreutz-kuorossa ja konservatoriossa.


title: René Pape

text: Vuonna 1988 Pape debytoi Berliinissä Staatsoper Unter den Lindenissä. Seuraavana vuonna hän voitti Mirjam Helin -laulukilpailun. 1990-luvulla Pape alkoi saavuttaa myös kansainvälistä näkyvyyttä. Vuonna 1995 hän esitti Salzburgin festivaaleilla "Taikahuilun" Sarastron roolin ja debytoi samana vuonna New Yorkin Metropolitan-oopperassa.


title: René Pape

text: Pape on esittänyt muun muassa Wolfgang Amadeus Mozartin, saksalaisten säveltäjien, Giuseppe Verdin, Charles Gounod'n ja Modest Musorgskin rooleja. Esikuvakseen hän on nimennyt Fritz Wunderlichin.


title: Monika Mattiesen

text: Monika Mattiesen on virolainen huilisti ja Küberstuudio-yhtyeen taiteellinen johtaja.


title: Monika Mattiesen

text: Mattiesen on keskittynyt nykymusiikin esittämiseen. Hän on työskennellyt Pariisissa ICRAM:in studiossa valmistaen siellä asuvien säveltäjien (Saariaho, Manoury, Fedele, Jodlowski) teoksia. Hän on osallistunut Stockhausenin kursseille Kürtenissä, jossa säveltäjän kanssa tehdyn yhteistyön myötä hänen repertuaariinsa tulivat monet Stockhausenin elektroakustiset teokset. Mattiesen esitti vuonna 2004 IRCAM:in/Acanthesin mestarikurssilla Metzissä Philippe Manouryn elektroakustisen suurteoksen Jupiter, jonka musikaalisena assistenttina oli säveltäjä itse.


title: Ene Nael

text: Ene Nael (s. 13. tammikuuta 1971 Viljandi) on virolainen pianisti ja cembalisti. Hän valmistui Viron musiikkiakatemiasta vuonna 1994 professori Laine Metsin pianoluokalta. Hän suoritti musiikin jatkotutkinnon keväällä 2000 Viron musiikkiakatemiassa erikoisalanaan kamariyhtye. Pianon rinnalla hän on opiskellut cembalonsoittoa Imbi Tarumin oppilaana ja on täydentänyt opintojaan barokkimusiikin ja cembalon alalla monilla mestarikursseilla. Nael on kantaesittänyt lukuisia virolaissäveltäjien cembaloteoksia ja on osallistunut Toivo Tulevin, Helena Tulven ja Raimo Kangron teosten levytyksiin.


title: Neeme Punder

text: Neeme Punder on virolainen huilisti.


title: Neeme Punder

text: Neeme Punder on valmistunut Tallinnan konservatoriosta pääaineenaan huilu ja hän on täydentänyt opintojaan Ruotsissa ja Hollannissa. Hän on ollut vuosia vanhan musiikin yhtyeen Hortus Musicus solisti. Hän on erikoistunut varhaisen musiikin esittämisen ongelmiin ja hän johtaa vastaavaa kurssia Viron musiikki- ja teatteriakatemiassa. Neeme Punder on tunnettu myös nykymusiikin esittäjänä ja monien virolaisten säveltäjien teosten kantaesittäjänä (Peeter Vähi, Galina Grigorjeva, René Eespere, Helena Tulve, Toivo Tulev jne.). Hän on myös nykymusiikkiyhtye Reval Ensemblen jäsen.


title: Jüri Reinvere

text: Jüri Reinvere (s. 2. joulukuuta 1971 Tallinna) on virolaissyntyinen säveltäjä ja runoilija. Reinvere asui Suomessa vuosina 1991–2005 ja valmistui Sibelius-Akatemiasta säveltäjäksi vuonna 2004, mistä lähtien hän on asunut Berliinissä, Saksassa.


title: Jüri Reinvere

text: Jüri Reinvere opiskeli Tallinnan Musiikkilukiossa ja Varsovan Chopin-Akatemiassa ennen Suomeen muuttamistaan. Vuosina 1994–2004 hän opiskeli Sibelius-Akatemiassa ja valmistui sieltä musiikin maisteriksi Veli-Matti Puumalan ja Tapio Nevanlinnan oppilaana. Tärkeänä mentorinaan kehitykselleen Jüri Reinvere pitää pianisti Käbi Lareteita.


title: Jüri Reinvere

text: Reinveren tuotanto koostuu hyvin eri tyylisistä teoksista. Ominaista hänen musiikilleen on hänen oma runoutensa, jota usein käytetään teoksissa. Teoksiin liittyy usein myös teatraalinen tai visuaalinen elementti. Reinveren musiikissa on tyylejä modernismista uusyksinkertaisuuteen, kummallakin tyylillä on oma kehityskulkunsa ja tekniikan käyttönsä. Reinveren filosofisessa runoudessa toistuvat teemat ovat muisti ja aika sekä Neuvostoliiton-jälkeisten yhteiskuntien perintö. Vuodesta 2007 on Reinvere kirjoittanut englanniksi.


title: Jüri Reinvere

text:
Reinvere on julkaissut myös artikkeleita sekä esseitä virolaisessa ja suomalaisessa mediassa, esim. Viron Radiossa ja Yleisradiossa. Hän on tuottanut ja käsikirjoittanut dokumenttielokuvia sekä kääntänyt kirjoja ja toiminut niiden yhtenä kirjoittajana. Sofi Oksanen on kuvaillut Reinvereä sanoilla "todellinen kosmopoliitti, jolla on virolaiset juuret". Reinveren ooppera "Puhdistus" esitettiin menestyksekkäästi Suomen Kansallisoopperassa vuonna 2012.
Pian tämän jälkeen Reinvere sai uuden oopperatilauksen Norjan kansallisoopperasta. Sen aiheena on Peer Gynt, ja kantaesitys on suunnitteilla syyskaudelle 2014.
Reinvere on palkittu kansainvälisessä säveltäjien Rostrumissa Pariisissa vuosina 2000 ja 2006.


title: Mart Siimer

text: Mart Siimer (s. 1967) on virolainen säveltäjä. Siimerin usein sointuvasta musiikista voidaan löytää historiallisten tyylien ja uuden musiikin ilmaisukeinojen odottamattomia, hienopiirteisiä yhteenliittymiä. Hän on kirjoittanut paljon kuoromusiikkia, jossa on käytetty vakavia hengellisiä tekstejä sekä virolaista ja ulkomaista runoutta. Hänen harvat orkesteriteoksensa kantavat myös liturgisia ja eksistentiaalisia viestejä.


title: Mart Siimer

text: Siimer valmistui vuonna 1990 Tallinnan konservatoriosta, jossa hän opiskeli professori Eino Tambergin oppilaana. Hän täydensi opintojaan 1992-1993 Norjan musiikkiakatemiassa. Vuosina 1996-1998 hän suoritti sävellyksen jatkotutkinnon Eastmanin musiikkikoulussa Rochesterissa Yhdysvalloissa, jossa hänen ohjaajinaan olivat Christopher Rouse, Augusta R. Thomas ja James Willey. Siimer on työskennellyt opettajana Kolumbiassa Bogotán yksiyisessä Universidad Javeriana -yliopistossa ja nykyään hän on Tallinnan musiikki- ja teatteriakatemian opettaja.


title: Black Cat

text: Black Cat (suomeksi: Musta kissa) on mangaka Kentaro Yabukin luoma manga- ja animesarja. Sitä on julkaistu Shueishan Weekly Shonen Jumpissa. Japanissa kirjaa on ilmestynyt 20 pokkarin verran. VIZ alkoi julkaista sarjaa vuonna 2006 myös englanniksi.